Тиббиёт 15.11.2018 450\nЖаҳон соғлиқни сақлаш ташкилоти маълумотига кўра, инсон саломатлигини белгиловчи омилларнинг 50 фоизи овқатланиш ва ҳаёт тарзига, 20 фоизи наслга ва 10 фоизи тиббий хизмат сифатига боғлиқ. Бундан келиб чиқадики, ҳар бир киши яшаш тарзи ва овқатланиш маданиятига ниҳоятда эътиборли бўлиши даркор. Абу Али ибн Сино ҳам узоқ умр кўришнинг асосий омили сифатида тўғри овқатланиш масаласига алоҳида эътибор қаратган.\nБу ҳақда вилоят кўп тармоқли тиббиёт марказида “Соғлом овқатланиш ва жисмоний фаоллик” мавзусида ўтган семинар-тренингда атрофлича фикр юритилди.\nСоғлиқни сақлаш вазирлиги ва унинг вилоят бошқармаси, “Саломатлик-3” лойиҳаси ҳамда Жамият саломатлиги ва соғлиқни сақлашни ташкил этиш илмий тадқиқот институти вилоят бўлинмаси ҳамкорлигида “Соғлом ҳаётга қадам бос!” шиори остида ташкил этилган мазкур тадбирда соғлом овқатланиш ва жисмоний фаолликни тарғиб қилишга эътибор қаратилди. Унда маҳаллалар фаоллари, “Оила” илмий-амалий маркази ходимлари ва ОАВ вакиллари иштирок этди.\nСеминар-тренингда таълим муассасалари ошхоналаридаги аҳвол ҳам таҳлил қилинди.\nМаълумки, мактаб ошхоналарида ўқувчиларга таклиф этилаётган егуликларнинг сифатини назорат қилувчи махсус комиссия фаолияти йўлга қўйилиб, иссиқ овқат, турли шарбатлар, пишириқларнинг асосий озиқ моддалар - оқсил, ёғ, углевод, турли витаминлар, минералларга бой бўлишига ошхона ходимлари жавобгар эканлиги белгиланган.\n- Афсуски, кўпчилик мактабларда сотилиши тақиқланган маҳсулот ва таомлар мавжуд, - дейди Жамият саломатлиги ва соғлиқни сақлашни ташкил этиш илмий тадқиқот институти вилоят бўлинмаси мутахассиси Гулноза Бердимуродова. - Гамбургер, чизбургер, хот-дог, сосиска ва колбаса маҳсулотлари, чипс, газланган салқин ичимликлар сотилмоқда. Махсус комиссия бу бўйича таъсирчан чораларни кўриши зарур.\nТадбирда, шунингдек, даволаш-профилактика муассасаларида парҳез овқатланишни ташкил этиш, овқатланишнинг озуқавий ва биологик қийматини таъминлаш, ортиқча вазнни йўқотиш ва бошқа мавзуларда маърузалар тингланиб, муҳокама этилди.\nМутахассисларнинг фикрича, норационал овқатланиш оқибатида юзага келадиган қандли диабет, атеросклероз, юрак-қон томир, ортиқча вазн, буйрак ва ҳазм аъзолари касалликларини даволашда илмий асосдаги парҳез таомномаларни яратиш мақсадга мувофиқдир.


UzCard ишлай бошлади. Компания расмий баёнот берди | Futura – ҳаммаси ахборот технологиялари, маркетинг ва стартаплар ҳақида UzCard ишлай бошлади. Компания расмий баёнот берди – Futura – ҳаммаси ахборот технологиялари, маркетинг ва стартаплар ҳақида\nUzCard ишлай бошлади. Компания расмий баёнот берди\nUzCard онлайн тизими ишлаш жараёни тикланди. Бу ҳақда компания хабарида айтилади.\nҚайд этилишича, тизимдаги носозлик аниқланганидан сўнг, мутахассислар томонидан уларни бартараф этиш, процессинг маркази фаолиятини тиклаш ва карточка маълумотлари сақланиб қолинишини таъминлаш бўйича тегишли чоралар кўрилган, шунингдек, рўй берган ҳодиса текширувдан ўтказилган.\nТизимни тиклаш ишларига қатор мутахассис-шериклар ҳам жалб этилди. Натижада барча техник ва дастурий носозликлар бартараф қилинди. Айни дамда UzCard тизими фаолияти тўлақонли тикланишини таъминлаш бўйича бутун жараённи босқичма-босқич тиклаш ишлари олиб борилмоқда. Тизимдаги носозликлар сабабини аниқлаш мақсадида дастурий таъминот батафсил ёзувлари олинди ва дастурий таъминот ҳамда сервер қурилмалари ишлаб чиқарувчиларини техник қўллаб-қувватлаш хизматига юборилди. Тизимнинг тўлиқ ишлашини тиклаш ва сабабларини аниқлаш ишлари якунлангач, Марказ носозлик сабаблари тўғрисида батафсил маълумот беради.\nКомпания карта эгаларидан, тадбиркорлардан ва ҳамкорларидан узр сўраган. Шунингдек, компания одамларда пайдо бўлган эътирозларни тушуниши ҳамда масаланинг моҳиятини ва масъулиятини чуқур англаган ҳолда аҳолидан юзага келган вазиятни тушуниш билан қабул қилишни сўраган.\nUzCard истиқболда бундай ҳолатлар такрорланмаслиги йўлида барча чора-тадбирларни кўришини билдирган.\nЭслатиб ўтамиз, аввалроқ UzCard тизимидаги носозликлар бугун, 17 сентябрь куни бартараф этилиши мумкинлиги ҳақида хабар берилганди.\nUzCard тизими ишдан чиқиши Ўзбекистондаги 18 миллиондан ошиқ пластик карта муомаласига таъсир кўрсатди. Марказий банк маълумотларига кўра, 2018 йилнинг январь—август ойларида тўлов терминаллари орқали 39,2 триллион сўм пул тушган. Бу эса кунига ўртача 160 миллиард, соатига ўртача 6,7 миллиард сўм дегани.\nWant create site? Find Free WordPress Themes and plugins.Uzcard карта эгаларини Uzcard бренди ишлатилган кибержиноят рўйхатга олингани ҳақида огоҳлантирди. Бу ҳақда компания матбуот хизмати хабар берди. Қайд этилишича, номаълум шахслар томонидан uzcard.uz расмий сайтининг интерфейси нусхаланиб, Uzcard тўлов тизими номидан WEBSUM билан ҳамкорликда акция ташкил этилгани рўйхатга олинган. Рекламада тақдим этилган маълумотга биноан, ушбу тадбирда […]\nYandex.Taxi Uzcard билан тўлов қабул қилишни бошлайди\nWant create site? Find Free WordPress Themes and plugins.Yandex.Taxi Тошкентда карта орқали тўловни ишга тушириш устида иш олиб бормоқда, деб ёзади Spot компанияга таяниб. Yandex.Taxi халқаро стратегиясининг директори Арам Саргсяннинг сўзларига кўра, компания эртанинг ўзидаёқ Тошкентда нақд пулсиз тўловни амалга оширишни йўлга қўйиши мумкин, аммо бу хизмат аҳолининг аксарияти Uzcard дан фойдаланаётган пайтда фақатгина Visa ва MasterCard карталари эгаларига […]\n22 noyabr 22:37


COVID-19 кучлими ёки бошқа вируслар? - Hidoyat.uz\nАсосий саҳифа Янгиликлар Дунё янгиликлари COVID-19 кучлими ёки бошқа вируслар?\nЧоп этилди Aprel 24, 2020 COVID-19 кучлими ёки бошқа вируслар?da fikr bildirishni o'chirish\nЯнги турдаги коронавирус инфекцияси инсоният тарихидаги энг фожиали пандемиялар рейтингининг 20-ўрнидан ҳам жой олмади.\nМутахассислар COVID-19 пандемиясини милодий йилнома бошланганидан буён содир бўлган бошқа эпидемиялар билан таққослаб кўришди. Ўрганишларда ўша даврнинг аҳоли сони ва қурбонлар сони ҳисобга олинди ва фоизлар чиқарилди.\nТаҳлилларга кўра, 1347 – 1351 йилларда ҳукм сурган “қора ажал” вабоси инсоният учун энг фожиали бўлган. Бу касаллик дунё аҳолисининг 42 фоизи, яъни 200 миллион инсонни ҳаётдан олиб кетган. Рейтингнинг иккинчи ўрнини 541 – 542 йилларда авжига чиққан вабо банд этди. У дунё аҳолисининг 28,5 (60 миллион инсон) фоизи ёстиғини қуритган.\nСўнгги юз йилда юзага келган эпидемиялар ичида “испанка” гриппи энг кўп одамнинг ҳаётига зомин бўлган. 1918 – 1919 йиллар оралиғида бу касаллик 50 миллион одамни ёки дунё аҳолисининг 2,73 фоизи ҳаётига зомин бўлган. Бизнинг кунларда энг хавфли юқумли касаллик ОИТС бўлиб қолмоқда. У 30 миллион инсонни (дунё аҳолисининг 0,57 фоизи) ҳаётига нуқта қўйди.\nЯнги турдаги коронавирус қурбонлари сони охирги маълумотларга кўра, 183336 нафарни, ёки дунё аҳолисининг 0,002 фоизини ташкил этмоқда.


07:58 / 22.12.2015 | Akkuratniy88 | 1359\nАссаламу алайкум! Террорчилар ҳақидаги саволни ўқиб, “Жиҳодни ер юзида ҳамма мусулмонларга битта халифа бўлсагина фақат ўшанинг эълон қилишга ҳаққи бор. Қолган бирор кимсанинг ҳаққи йўқ” деб тушундим. Фикрим тўғрими?\n2-агар инсон бирон бирор суннат амалини суннатлигини билмаган ҳолда қилса, унга савоб бўладими? Ҳамма ҳам суннат амалларини 100 фоиз билмайди, лекин ҳар куни бир неча суннат амалини қилиши мумкин.\nВа алайкум ассалом! Устозимиз шайх Муҳаммад Содиқ Муҳаммад Юсуфнинг “Очиқ хат” номли китобини ўқинг.\n2-бир амалдан савоб ҳосил бўлиши учун биринчидан шариатга мувофиқ бўлиши, иккинчидан холис Аллоҳ учун бўлиши шарт қилинади. Одат билан ибодатнинг орасидаги фарқ, ният қилишдадир. Барча одат қилинган яхши амалларни ибодат деб қилса, савоб олади, ният қилмаса савоб олмайди.\nРасулуллоҳ соллаллоҳу алайҳи васаллам кўп ҳадисларида : “Ким эҳтисоб қилса”, яъни ўша қилган амалидан савобни умид қилса деганлар. Демак амални ўзини қилиш кифоя қилмай, ундан савобни ҳам умид қилинади. Таҳонавий роҳматуллоҳи алайҳ “Хутубот”ларида бир ҳикояни келтиради. Унда : “Бир улуғ зот янги уй қурган шогирдининг уйига меҳмонга келиб, девордаги ёруғлик тушиб турадиган туйнукни кўриб “Бу туйнукни нега қўйдингиз” деди. Шогирд “Ёруғлик тушиб турсин деган ниятда қўйдим” деб жавоб берди. Устоз “Афсус, меҳнат ва ҳаражат. Агар “Намоз вақти кирганини ва Азонни эшитиш учун” деб ният қилганингда, модомики туйнук ўз жойида турар экан ниятинга яраша савобга ҳам эга бўлар эдинг ёруғлик ҳам тушар эди” деган экан”. Валлоҳу аълам.\nМасжидул Ақсо ва Қуббатуссохро\nСувинер хайкалчалар олиб сотиш\nХаёлан талоқ қилса бўладими?\nКўпкари ўйини ҳақида шариатнинг ҳукми қандай?\nРибога оид икки ҳадис ҳақида\nНамозда бош кийим\nЗакот бериш хакида\nИмли, тақволи домла керак\nДенгиз тубидаги қурт\nЖанозага қатнашишни ман қилиш ҳақида\nузоқ сафарга кетгандан кейин никоҳ тогрисида\nСавдода йўгон аралаштириш


ЭЪТИҚОДИЙЙА (ИЙМОН-ЭЪТИҚОД КИТОБИ)\nҲаққа ҳамду сано адо қилдим,\nҲақ оти бирла ибтидо қилдим.\nИбтидо қилғулиқ неким бордур,\nҚилмасанг оти бирла, абтардур.\nҚодиру баркамол Тенгридур,\nҚоҳиру зулжалол Тенгридур.\nҲар неким қилса, Ул қилур бешак,\nҲар не ким қилса, Ул билур бешак.\nМунтазир раҳматиға гумроҳлар,\nМуфтахир қуллуғи била шоҳлар.\nЯмону яхшиға умид Андин,\nҚўрқмоқ андину навид Андин.\nЖисмда ҳар нечаки қил бўлса,\nҚил сену эл танида тил бўлса,\nҲамдига зокир ўлса ул тиллар,\nДеса ҳамдини ойлару йиллар,\nУл барининг каломи бир бўлғай:\nБори ўз ажзиға муқирр бўлғай.\n(Беҳад меҳрибон ва бениҳоят раҳмли Аллоҳ исми билан.)\nАллоҳ таъолога ҳамду сано айтиб, сўзимни – асаримни Аллоҳнинг номи билан бошладим. Чунки бошлагулик нимаики хайрли – мўътабар иш бўлса, уни Аллоҳнинг исми билан бошламасанг, охири кесикдир – давоми йўқдир, натижасиздир. (Чунки, ҳадиси шарифда айтилади: «Ҳар қандай хайрли – мўътабар иш Аллоҳнинг исми билан бошланмаса, абтардир – охири кесик, давоми йўқдир”.)\n(Чунки) Қодир – ҳар нарсага кучи етадиган, хоҳлаган нарсасинихоҳлаганидек яратишга, хоҳлаган ишини хоҳлаганидек қилишга қодир бўлган зот Аллоҳдир; баркамол – энг комил сифатларга соҳиб зот Аллоҳдир, Қоҳир – Қаҳҳор сифатига соҳиб, яъни ҳамма нарсага, ҳар бир хоҳлаган киши ва нарсага хоҳлаган ишини қиладиган суратда ғолиб ва ҳоким зот, Зулжалол – ягона улуғлик эгаси Аллоҳдир.\nҲар нимаики қилса, шубҳасиз, У қилади, ҳар ким нимаики қилса, шубҳасиз, У билади. (Қиладиган ишини биладиган ҳам, билган ишини қиладиган ҳам Удир!)\nГумроҳлар – йўлдан адашганлар, хатою гуноҳга тушганлар ҳам Унинг раҳматига интизор, умидвор; шоҳлар ҳам Унга бандалик, қуллик ва ибодат қилиш билан фахрланадилар.\nЯхши-ёмон инсонларнинг ҳаммасининг умиди фақат Ундандир, хавфу ражо – қўрқув ҳам, умид ҳам фақат Ундандир. (Чунки ҳар мўъмин кишига хавфу ражо – умид билан қўрқув орасида яшаш вожибдир. Бири ошса ҳам, бири камайса ҳам, инсон учун хавфлидир, бу иккиси баробар бўлиши шарт.)\nИнсоннинг жисмида неча тук бўлса, улар сенинг ва бошқа барча инсонларнинг танида тил бўлса, агар бу тиллар Аллоҳнинг ҳамдига зокир бўлиб, Уни зикр қилса, ойлару йиллар Унга ҳамду сано айтса, барчаларининг сўзи бир бўлади: ҳаммалари ўз ожизлигига иқрор бўлади, холос. (Яъни, ягона ва қудратли Зотнинг наздида ҳамма ўз ажзига иқрордир.)\nНасрий баён ва шарҳ муаллифи\nДругие материалы в этой категории: « Муносабат: Диний бағрикенгликнинг амалдаги инъикоси\t“Экстремистик ғояларни инкор қилишда шаръий далиллар” (олтинчи қисм) »


Ўзбекистонда "Ҳалол" стандартининг намуна шаклидаги ҳужжатлари ишлаб чиқилди | FargonaZiyo.uz\nЎзбекистонда “Ҳалол” стандартининг намуна шаклидаги ҳужжатлари ишлаб чиқилди\n“Ўзстандарт” агентлиги ўз фаолиятини амалдаги Қонунчиликка кўра бевосита ва қуйи тизим ташкилотлари орқали амалга оширади. 9 апрель куни Пойтахтимизда “Ўзстандарт” агентлиги ва оммавий ахборот воситалари вакиллари билан биргаликда навбатдаги матбуот анжумани бўлиб ўтди.\nЎзбекистон Республикасида “Ҳалол” стандартларини қабул қилиш ва амалиётга жорий этиш ишлари билан биргаликда ушбу стандартларга мувофиқ миллий сертификатлаштириш тизимини яратиш ишлари бошланган.\nРеспубликамизда “Ҳалол” стандартларини қўлланилиши ихтиёрий равишда амалга оширилади.\n“Ҳалол” белгиси остида ишлаб чиқарилган маҳсулотларнинг назорати амалдаги талабларга асосан мувофиқлик сертификатини берган идора томонидан амалга оширилади.\nЭкспорт қилувчи корхоналар ва фермер хўжаликларига амалий ёрдам кўрсатиш мақсадида “Ҳалол” стандартига асосан қуйидаги намуна шаклида процедура ҳужжатлари ишлаб чиқилди.\nУшбу ишлаб чиқилган ҳужжатлардан фойдаланган ҳолда, Сиз ўз корхонангизни сифат соҳасидаги сиёсатини белгилаб, “Ҳалол” стандартига асосан сифат менежменти ҳужжатларини ишлаб чиқишингиз мумкин.\nУшбу тадбирдан кўзланган мақсад, юртимизда ишлаб чиқилаётган маҳсулотларни сифатини таъминлашдан иборатдир. Унда барча ташкилот вакиллари ва диний томондан ҳам “Ҳалол” ном остида чиқаётган истеъмол маҳсулотлари жумладан: гўшт, сут, нон ва шу каби истеъмолга яроқли маҳсулотларни жаҳон бозорига экспорт қилиб беришни таъминлашдан иборат.\nБунинг учун энг аввало гўшт маҳсулотларига эътибор қаратадиган бўлсак, баъзи бир нобакор кимсаларнинг қилаётган ишлари ачинарли ҳол албатда.\nМисол учун, ҳаром ва ҳалолни фарқига бормаётган кимсаларни назарда тутадиган бўлсак, ҳатто эшак гўштини ҳам, мол гўшти деб сотиб, ошхона ва шунга ўхшаш жойларга чиқариб юборганлар бўлди, албатта. Бундай жирканч ишларга қўл урганлар бу дунё ва охиратда қандай жавоб берар эканлар.\nБундай воқеалар ижтимоий тармоқлар орқали оммага кўрсатиб борилди. Диний томондан ёндошадиган бўлсак, ҳаром нима-ю, ҳалол нима эканлигини фарқига бормасдан бемалол ўз ҳамёнини ўйлаб келаётган кимсалар ҳам афсуски орамизда топилади азизлар.\nБу борада имоми-хатибимиз Равшанбой Раимқуловнинг фикрларини билсак:\n“Ҳалоллик ҳақида сўз кетганда Абу Ҳомид Ғаззолий “Мукошафат-ул қулуб” китобида келтирилган ривоятларида Пайғамбаримиз шундай буюрадилар:\n– Ҳалол бўлмаган нарсаларга қараш нақд Иблиснинг ўқига нишон бўлиш демакдир. Ким Оллоҳдан қўрққанидан ҳалол бўлмаган нарсаларга қарашни тарк этса, Робби шундай унга бир имон берадики, бу имоннинг тотини у қалбида ҳис этади”.\nPrevious Post: Никоҳнинг фазилати\nNext Post: “Оила – муқаддас даргоҳ” мавзусида тадбир


“Грузия демократия имтиҳонидан ўтмоқда” (audio) « Ўзбекистон Халқ Ҳаракати\nБироқ бу мағлубият ўзбек сиёсатчилари ва сиёсатшунослари назарида, аслида, шахсан Саакашвилининг¸ умуман эса Грузиянинг ғалабасидир.\n06 October 2012 - 6:31\nГрузия президенти Михаил Саакашвили етакчилигидаги “Бирлашган миллий ҳаракат” 1 октябр куни ўтказилган парламент сайловида мағлубиятга учради. Бироқ бу мағлубият ўзбек сиёсатчилари ва сиёсатшунослари назарида, аслида, шахсан Саакашвилининг¸ умуман эса Грузиянинг ғалабасидир.\nКузатувчилар назарида¸ Грузиядаги парламент сайловлари Саакашивили раҳбарлигида амалга оширилган ислоҳот ва демократик қадриятлар имтиҳони ўлароқ кўринди. Бир вақтда ўтган Беларусдаги сайлов билан таққосланса¸ Грузиянинг бу имтиҳондан яхши ўтгани кузатилди.\nАгар Ўзбекистондаги сайлов билан солиштирилса¸ контрастнинг янада бўртишини кўрамиз. Бир сўз билан айтганда¸ Грузияда бир ҳокимият иккинчиси билан тинчгина алмашди.\nЎз мамлакатида режим алмашиш мавсумини кутаëтган ўзбекистонликлар учун Грузиядаги жараëн ўрнак каби кўринди.\nАмалга ошган”Гуржи орзуси”нинг ўзбеклар учун ибрат жиҳатлари нима?\n5 октябр куни айни саволни Озодликнинг “Қурултой” эшиттиришида муҳокама қилинди.\nГрузияда ишлаëтган журналист Олег Панфилов¸\nЎзбекистон Халқ Ҳаракати етакчиси Муҳаммад Солиҳ,\nЎзбекистон Демократик ташаббуслар маркази етакчиси Искандар Худойберганов.\nБерлиндаги Ўзбекистон-Германия форуми раҳбари Умида Ниëзова ҳам эшиттиришда қатнашиб¸ Грузиядаги жараëнларни Ўзбекистон билан қиëсий таҳлил қилди.


Добавлено: 02.04.2016, 13:27\nБугун тунда дунё аҳли икки қисмга бўлинади. Сабаби, Испания чемпионати 31-турида “Барселона” ўз майдонида “Реал Мадрид” футболчиларини қабул қилади. Бошқача қилиб айтганда бугун “Эл-Классико” бўлиб ўтади. Ана шу муносабат билан бугунги саҳифамизни биз азалий рақиблар “Реал Мадрид” ҳамда “Барселона” футболчиларига бағишлаймиз. Ушбу икки жамоа сафида тўп сурган машхур футболчилар, уларнинг кўрсатган натижалари ва эришган ютуқлари ҳақидаги маълумотлар билан сизларни яқиндан таништирамиз.\n“Барселона” клуби бош мураббийи Луис Энрике профессионал футбол фаолиятини 1989-йил “Спортинг Хихон” клубида бошлаган. 1991-йилда эса ярим ҳимоячининг ўйинидан таъсирланган “Реал Мадрид” футболчини сотиб олади. Беш мавсум давомида “қаймоқранглилар” сафида 213 ўйинда 18 та гол урган Луис Энрике, Испания чемпиони (1995) ҳамда Испания Кубоги (1993) ва Суперкубоги (1993) соҳиби бўлди.\n“Реал Мадрид”: 2001-2005\nПортугалия терма жамоаси собиқ сардори Луиш Фигу 1995-йили “Барселона” таркибига қўшилди. Икки йилдан сўнг “каталониялик”лар сафида Фигу кетма-кет Испания чемпиони бўлди. 2000-йили эса “Реал” азали рақибидан Фигуни сотиб олади ва бу уларга омад келтиради ва “Реал Мадрид” шу йилнинг ўзида Испания чемпионига айланди. Луиш Фигу “Барселона”да 249 учрашувда 45 та гол киритган бўлса, “Реал Мадрид”да унинг натижаси янада яхшиланди: 239 учрашувда 57 та гол.


Аввалроқ хабар қилинганидек, 9-17 ноябрь кунларига навбатдаги ФИФА кунлари белгиланган. Бу кунлар оралиғида эса, Ўзбекистон миллий терма жамоаси иккита ўртоқлик ўйини ўтказишни режалаштирган. ЎзПФЛ бу борада терма жамоалар маркази билан доимий алоқада бўлиб турибди ва терма жамоанинг режаларидан келиб чиқиб, тақвим ишлаб чиқмоқда.\nТерма жамоалар маркази хабарига кўра ФИФА кунлардаги ўртоқлик учрашувлари олдидан Ўзбекистон миллий терма жамоаси 6 ноябрда йиғин бошлашни режалаштирган. Ўзбекистон Профессионал футбол лигаси ушбу саналарда юзага келган бўшлиқ сабабли, Coca Cola Суперлиганинг 22-тур учрашувлари вақтини клублар учун бироз енгиллаштиришни лозим топди.\nБиласиз, “Пахтакор”, “Сўғдиёна”, “Бунёдкор” каби клублар “Пахтакор”нинг ОЧЛдаги иштироки сабаб анча зич тақвимда қолишган эди. Шу боис, уларга бироз енгиллик яратиш мақсадида, ўйинлар оралиғи суриб берилди.\nШунингдек, ўйинларни жонли узатиш учун Спорт-ТВ билан доимий алоқа йўлга қўйилган.


ФИРИБГАРДАН ЭҲТИЁТ БЎЛИНГ! - AUZ.UZ\nХожатбарор халқмиз. Бировнинг мушкулини енгиллаштириш савоб, деган жойи бор. Аммо шунинг орқасидан фирибгарлик йўлига ўтиб олганлар ҳам кундалик ҳаётимизда бот-бот учраб турипти.\nПахтаобод тумани, Туп-абжувоз маҳалласида яшовчи “К.Р” Латвияда ишлаб келиш имконияти туғилди. Бунинг учун ҳайдовчилик гувохномасининг тоифасини тасдиқловчи маълумотномани олиши керак. Андижон вилояти ИИБ ЙҲХБнинг рўйхатдан ўтказиш ва имтихон олиш бўлинмасида унга хожатбарор йигит пешвоз чиқди. Ўзини шу бўлим ходими деб таништирган шахс “М.Б” эвазига 100 минг сўм сўради.\nДавлат хавфсизлик хизмати Андижон вилояти бошкармасига келиб тушган ариза асосида иктисодий жиноятларга қарши курашиш департаменти Андижон вилояти бошқармаси томонидан ўтказилган фаол тадбирда “К.Р” 100 минг сўмни ИИБ ЙХХБ рўйхатдан ўтказиш ва имтихон олиш бўлинмаси хизмат хоналарининг бирида ўзлаштираётган вақтда таъмагир ашёвий далиллар билан қўлга олинди.\nФирибгар Андижон шаҳри, С.Раҳимов кўчасида яшовчи вақтинча ишсиз “М.Б” бўлиб чиқди. Хозирда департаментнинг Андижон вилояти бошқармаси томонидан суриштирув ишлари олиб борилмоқда.\nАндижон туманидаги Чорбоғ қишлоғида яшовчилар маълум муддат табий газ тармоғидан ноқонуний равишда фойдаланиб келишган. Буни “расмийлаштириш” учун “жонкуяр” топилди. Ҳар бир хонадондан 100 АҚШ доллари эвазига аҳоли хожатини чиқаришга ваъда берди.\nТегишли идораларга ушбу ҳолатни маълум қилган маҳалла фуқаросидан 830 минг сўни олаётган вақтда “тадбиркор” ДХХ Андижон вилояти бошқармасига келиб тушган ариза асосида иқтисодий жиноятларга қарши курашиш департаменти Андижон вилояти бошқармаси ходимлари томонидан қўлга туширилди.\n“Хожатбарор” кимса Андижон тумани, “Ёрбоши” ҚФЙ, Экин-тикин кўчасида яшовчи 1974 йилда туғилган “А.А” эканлиги аниқланди. Хозирда департаментнинг Андижон вилояти бошқармаси томонидан суриштирув ишлари олиб борилмоқда.


Парвез Мушарраф яна президент бўлди\nПокистон Марказий сайлов комиссияси раиси қози Муҳаммад Фаруқ Парвез Мушарраф мамлакат парламентида ўтказилган президент сайловида яна бир муддатга давлат раҳбари этиб сайланганини эълон қилди.\nУнинг айтишича, Парвез Мушарраф сайловда қатнашган 257 депутатдан 252 тасининг қўллаб-қувватлашига эришган.\nШунингдек, расмийлар президент мамлакатдаги тўртта вилоят парламентларида ҳам ғолиб келганини билдирмоқда.\nПокистон Олий суди П.Мушарраф Қуролли кучлар олий бош қўмондони бўла туриб президентликка ўз номзодини қўйиш ҳуқуқига эга ёки эга эмаслиги ҳақида қарор чиқармагунча, сайлов ғолиби эълон қилинмаслигини кераклигини билдирганди. Бироқ расмийлар сайлов ғолибини эълон қилиб қўя қолди.\nП.Мушарраф Қуролли кучлар қўмондони бўла туриб президентликка ўз номзодини қўйганига мухолиф партиялар вакиллари норозилик билдириб овоз беришда қатнашмади ёки сайловга бойкот эълон қилди.\nПокистоннинг Шимоли-ғарбий чегара вилояти парламенти аъзоси, мухолифат вакили Мулана Сирожулҳақ Пешавор шаҳрида “Озод Афғонистон” радиоси мухбирига интервью бериб: “Биз республика бўлган давлатни қўллаб-қувватлаймиз. Биз президентимизни ҳарбий кийимда кўришни хоҳламаймиз. Биз ҳарбий генерал мамлакат раҳбари бўлишини қабул қила олмаймиз”, – деди.\nСайлов жараёни бошланганида мухолифатнинг ўнлаб депутати овоз беришда қатнашмади. Муҳожиратдаги собиқ бош вазир Беназир Бҳутто етакчилигидаги Покистон халқ партияси депутатлари эса зални тарк этди.\nМухолифатдаги “Авами” миллатчи партияси аъзоси Афросиёб Хатак П.Мушаррафнинг номзоди “Покистоннинг сайлов ҳақидаги ва ҳарбий қонунига зид” эканини таъкидлади.\n“Агар буни сиёсий жиҳатдан таҳлил қиладиган бўлсак, президент мунозарали шахс. Аксарият покистонликлар у мамлакатни сиёсий жиҳатдан иккига бўлиб қўйди, деган фикрда. Конституцияга мувофиқ ва сиёсий жиҳатдан П.Мушаррафнинг президентлик ҳурматига ва халқ қўллаб-қувватлашига савозор бўла олишига ишонмайман”, – деди мухолифат партияси вакили.\nПокистон бўйлаб хавфсизлик чоралари кучайтирилди. Бунга мухолифат партиялари вакиллари ҳамда адвокатлар гуруҳлари халқни сайловга норозилик билдириб кўчаларга чиқишга чақиргани сабаб бўлди.\nБироқ Покистон бош вазири Шавкат Азиз президент сайлови халқ томонидан ҳурмат қилинаётганини таъкидлади.\n“Парвез Мушарраф Покистон ва Покистон халқи учун кўп иш қилди. Буни кўчаларда, бозорларда кўришингиз мумкин. Одамлар кўчаларга чиқмасдан, мухолифат раҳбарларининг тажовузкор чақириқларига жавоб бермай, ўз бизнесини юритиш орқали президент Парвез Мушаррафнинг сайланиш жараёнини ҳурмат қиляпти”, – деди Ш.Азиз.


Қорақалпоғистон, Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 18-23 даража, кундузи 28-33 даража иссиқ бўлади.\nБухоро, Навоий вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 19-24 даража, кундузи 32-37 даража иссиқ бўлади.\nТошкент, Самарқанд, Жиззах, Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 17-22 даража илиқ, кундузи 30-35 даража иссиқ бўлади.\nҚашқадарё, Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 19-24 даража, кундузи 34-39 даража иссиқ бўлади.\nАндижон, Наманган, Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 30-35 даража иссиқ бўлади.\nРеспубликанинг тоғли ҳудудлари. Ҳаво бироз булутли бўлади, баъзи жойларда ўзгариб туради, тоғ олди ва тоғ ҳудудларда баъзи жойларда қисқа муддатли ёмғир ёғиши, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража илиқ, кундузи 20-25 даража иссиқ бўлади.


24.12.2019 admin\tYangiliklar\nАҲОЛИ ИСТЕЪМОЛЧИЛАРИ ДИҚҚАТИГА !!!\nЭлектр энергияси билан боғлик муаммо ва камчиликларни бартараф этиш, таклифларни ўрганиш мақсадида “Худудий электр тармоқлари АЖ билан мулоқот” канали ўз фаолиятини юритиб келмокда.\nКелиб тушаётган мурожаатлар шахсан Бошкарув раиси назаротини ўрганиб чиқилиб, жавоб қайтарилади ва тез фурсатларда ўз ечимини топади. Бунинг учун Сиз телеграмм месенжери орқали https://t.me/hetmuloqot каналига уланиб, канал администраторига муражотингизни йуллашингиз ва энергетика тизимида бўлаётган янгиликларни ҳам кузатиб боришингиз мумкун. Каналимизга уланишингизни тавсия қиламиз.\nArxiv Выберите месяц Май 2020 (9) Апрель 2020 (3) Март 2020 (11) Февраль 2020 (7) Январь 2020 (5) Декабрь 2019 (2) Ноябрь 2019 (5) Октябрь 2019 (4) Сентябрь 2019 (4) Август 2019 (3) Июль 2019 (7) Июнь 2019 (6) Май 2019 (9) Апрель 2019 (12) Март 2019 (3) Февраль 2019 (7) Январь 2019 (2) Декабрь 2018 (6) Ноябрь 2018 (11) Октябрь 2018 (5) Сентябрь 2018 (1) Август 2018 (14) Июль 2018 (8) Июнь 2018 (9) Май 2018 (11) Апрель 2018 (2) Март 2018 (4) Январь 2018 (4) Декабрь 2017 (1) Ноябрь 2017 (3) Июль 2017 (7) Июнь 2017 (4) Май 2017 (4) Март 2017 (4) Февраль 2017 (2) Ноябрь 2016 (7) Октябрь 2016 (2) Сентябрь 2016 (1) Август 2016 (2) Июль 2016 (4) Июнь 2016 (3) Май 2016 (3) Апрель 2016 (2) Март 2016 (2) Февраль 2016 (1) Январь 2016 (2) Июль 2015 (1) Июнь 2015 (3)


Мен танлаган касб\nОиламизда, ҳатто авлодимизда ҳам ҳуқуқшунос йўқ. Дастлабки йиллари билимим етмаганиданми ёинки омадсизликми, ўқишдан “йиқилиб” қолаверишим ота-онамга хуш келгандай туюларди, гўё.\n“Ўғлим, машаққатли касб бу, кунни қўй, тунлари ҳам идорада ўтиришади, ҳатто ётиб ишлашади деб эшитганман сен танлаган касб эгаларини. Отанг ўқитувчи, мен, мана аканг ва опанг, ёмон кун кўрмаяпмиз-у, ҳурматимиз ҳам жойида, яхшиси кел, бизнинг йўлимиздан бор”.\nОнамнинг бу сўзларига зимдан қулоқ тутиб, бир оғиз сўз қўшмай ўтирган отамнинг нигоҳларидан ҳам шу фикрларни ўқигандай бўлардим. Аммо… “касбни севиш” деган туйғу кимгадир эриш туюлган бир пайтларда кўнглимга тушган чўғ мени ўз мақсадимда маҳкам тутиб тураверарди.\nЮртда адолатни қарор топтириш, ҳуқуқий-демократик давлат барпо этиш!\nБунинг учун чин фидойилик керак. Ана шу йўлда ҳеч бўлмаганда кичик бир учқун бўлиш ҳам мароқлидир…\nҲарбий хизматга кетдим. Дўстлар орттирдим. Олдига улуғвор мақсадларни қўйган хизматдош йигитлар бир-бирларини қўллаб-қувватлашар, келгуси режалари билан ўртоқлашишарди. Ўз навбатида мен ҳам орзуларимдан сўзлардим.\nМайлику-я, лекин дўстим, бу ўқишга кириш учун аниқ “танк” керак. Сен ўқитувчининг ўғлисан, ўз йўлингни бил!\nҚарангки, бу гап негадир мени аҳдимда янаям қатъийлаштирди. Хизматдан сўнг яна “йиқилдим”. Тавсиянома ҳам унчалик иш бермади. Руҳиятим билан курашар эканман, қаттиқ тайёргарликка киришдим. Бир йил яна сувдек ўтди. Яна ҳаяжонли дамлар. Абитуриентлик, имтиҳон онларининг ҳам завқли, ҳам ташвишли онлари. Кўнглимда “Бу йил киришим керак!” деган ҳар йилги ҳайқириқ жар солади.\nЯнгиланиб бораётган юртим таълим тизимида ҳам ўзгаришлар кўп. Жавоблар, натижаларни мен каби интиқ кутаётганлар ҳам оз эмас. Ваниҳоят ўша кун келди! Ғалаба мен томонда эди. Дарҳақиқат, у – адолат – ҳақиқат бўй тутганди! Мен ўз билимим билан грант асосида ўқишга қабул қилиндим! Демакки, бу адолатни қарор топтиришим, ҳақиқат йўлида чин фидойи бўлишимга етарли асос бўлади.\nМен туни билан чироғи ёниқ тургувчи устозлар, ҳуқуқ соҳасидаги жамики фидойи инсонларни яқиндагина нишонлаган касб байрамлари – 8 январь билан чин қалбимдан муборакбод этаман!\nҒиёсбек ДАДАМИРЗАЕВ, Қорақалпоқ Давлат университети юридик факультетининг 1-курс талабаси.\nPrevious Қонун устуворлиги – тараққиёт гарови\nNext Аҳолини рўйхатга олиш – давр талаби


“Бойсун баҳори”ни кенг ёритайлик! – Сурхон тонги\nБош саҳифа / Маданият / “Бойсун баҳори”ни кенг ёритайлик!\n“Бойсун баҳори”ни кенг ёритайлик!\nАпрел 25, 2019\tМаданият Изоҳ қолдириш 514 Кўрилди\nКечагина халқаро бахшичилик санъати фестивалига мезбонлик қилган Сурхон диёри шу ҳафтанинг шанба, якшанба кунлари яна бир катта байрам муносабати билан дунёдаги кўплаб мамлакатлардан меҳмонларни чорламоқда.\nЮртбошимизнинг бевосита ташаббуслари билан ҳар йили ўтказилаётган “Бойсун баҳори” фестивалига тайёргалик кўриш, уни оммавий ахборот воситаларида, интернет ва ижтимоий тармоқларда кенг ёритиш, жаҳон оммасига бу анжуманнинг мазмун-моҳиятини тарғиб қилиш ва бу борада журналистлар олдида турган вазифаларга бағишланган матбуот анжумани бўлиб ўтди.\n“Бойсун баҳори” халқаро фестивали матбуот марказининг биринчи йиғилишида ана шулар ҳақида сўз юритилиб, журналистларга тегишли маслаҳат ва кўрсатмалар берилди.\n— Ижтимоий тармоқларга қўйиладиган интервью, хабар, лавҳа ва мақолалар қисқа, лўнда ва аниқ далиллар асосида бўлиши лозим, — деди “Бойсун баҳори” халқаро фестивали матбуот маркази раҳбари Райҳона Раҳимова. — Суратлар эса тиниқ, профессионал дид билан олиниши, мазмундорлиги билан янада муҳим аҳамият касб этади. Ўйлайманки, Сурхондарё журналистлари бу вазифани рисоладагидек уддалашади.\nОлдинги Маҳалла раислари маоши ошади\nКейинги Тадбирга тайёргарлик\nЖанубий оператив қўмондонлик ҳарбий хизматчилари қўмондонлик бошлиғи, полковник Қодиржон Турсунов бошчилигида Ўзбекистон Республикаси Қуролли Кучлари …\nУзоққа бора олмади


Ўзбекистонга келтирилган янги Ми-35М жанговар вертолётлари намойиш қилинди - Parstoday\nЎзбекистонга келтирилган янги Ми-35М жанговар вертолётлари намойиш қилинди\nфеврал 14, 2020 09:21 Asia/Tashkent\nИкки йил давомида Россия республикага умумий ҳисобда 12 дона Ми-35М транспорт-жанговар вертолётларини етказиб беради.\nЎзбекистон Мудофаа вазирлиги ихтиёрига 4 дона Ми-35М вертолёти етказиб берилди. Айни вақтда вертолётлар Тошкент халқаро аэропортида турибди. Бу ҳақда "Новости Ташкентского Неба" Telegram-канал маълум қилди.\nНовые вертолеты Ми-35М ВВС Узбекистана на стоянке в международном аэропорту имени Ислама Каримова\nКелишувларга кўра, икки йил давомида Россия республикага умумий ҳисобда 12 дона Ми-35М транспорт-жанговар вертолётларини етказиб беради.\nБиринчи тўтта вертолёт 2019 йил тўртинчи чоракда етказиб берилганди. Ҳарбий-техник ҳамкорлик федерал хизмати маълумотларига кўра, Ми-35М вертолётларини етказиб бериш 2017 йилда Ўзбекистон ҳукуматига берилган давлат экспорт кредити асосида амалга оширилмоқда.\nМи-35М транспорт ва жанговар вертолёти зирҳли техникаларни йўқ қилиш ва қуруқликдаги кучлар бўлинмаларини зарба бериш томондан қўллаб-қувватлаш учун мўлжалланган. Замонавий юқори аниқликдаги қурол-аслаҳалар билан жиҳозланган ва турли об-ҳаво шароитида жанговар вазифаларни бажаришга қодир. Ми-35М вертолётларида ҳарбий хизматчилар ва техникани ташиш мумкин.\nЎзбекистон Россиядан ҳарбий вертолёт ва зирҳли машиналар сотиб олади\nЭронда коронавирусдан тузалганларнинг сони 207 минг нафардан ошди


Имом Раббоний мактуботлари – 7 - Fitrat.uz\nБош саҳифа / Руҳий тарбия / Имом Раббоний мактуботлари – 7\nИмом Раббоний мактуботлари – 7\nAprel 20, 2017\tИмом Раббоний мактуботлари – 7da fikr bildirishni o'chirish 2,458 Кўришлар\n67 – мактуб\nХўтон1 хонига муҳтожларга ёрдам кўрсатиш баёнида йўлланди.\nАллоҳ таоло барчаларимизни пайғамбарлар саййидига эргашишда собит қадам қилсин. (У зотга ва у зотнинг оила аъзоларига саловотлар ва саломлар бўлсин). Аллоҳ таоло жаноби пайғамбаримизга зоҳиримиз ва ботинимизда ҳам эргашишда мустаҳкам қилсин ва “омин” деган бандага раҳм қилсин.\nСизларни безовта қилишга мени икки муҳим иш мажбур қилди. Биринчиси, азият ва заҳматга сабаб бўлувчи ҳолатлардан имкон борича қийналганларни халос этсангиз. Яна ҳам тўғрироғи, бошқаларнинг сизга нисбатан муҳаббат ва ихлоси ҳосил бўлиши йўлида саъй-ҳаракат қилсангиз.\nИккинчиси эса, фазилат ва диёнат ила ажралиб турган, маърифат ва илм ила зийнатланган, олий насабли, юксак аслзода бир муҳтожни эҳтиёжини қондиришни мақсад қилсангиз.\nЭй жаноб, албатта ҳақ гап гарчи аччиқлиги кучли ёки кучсизликда фарқ қилса ҳам, аччиқ туюлаверади. Бу аччиқликни бажонидил қабул қилиб, “яна зиёдаси борми?”, деган киши қандай ҳам саодатлидир. Албатта, кўп ёки кам нарсага қодир бўлиш, имконият сифатидан келиб чиқади. Шундай бой ва сахий инсонлар бор-ки, улар муҳтожларга турли-туман имкониятлар яратиб беришдан ўзини олиб қочмайдилар. Чунки, бундай имкониятли одам Аллоҳнинг иродаси ва қудрати олдида бечорадир. У инсон улуғвор ва буюк сифатлар эгаси бўлган Аллоҳга бўйсунувчи ёки у гўзал сифатлар соҳиби олдида ожиз ёки эҳтимол, у жони қабз қилинадиган муддат келганини ёки бу муддат унинг учун узайтирилганини билмайди. Ушбу ҳар бир муддат учун Аллоҳнинг алоҳида ҳукмлари бор. Бу муддат эртага бўладими ёки бугун уни ёлғизгина Аллоҳ билур.\n“Мўминнинг қалби Раҳмоннинг бармоқларидан икки бармоғи орасидадур. Уни қандай ҳохласа шундай айлантиради”2.\nИмом Раббоний Аҳмад Сарҳиндийнинг “Мактубот” китобидан\nСуннатуллоҳ Абдулбосит ва Абдуғофур Абдухолиқ таржимаси\n1 Хўтон – Уйғуристон диёридаги вилоят.\n2 Ушбу ҳадиси шарифни Имом Муслим бошқа лафзлар билан қуйидагича ривоят қилади. Абдуллоҳ ибн Амр ибн Ос розияллоҳу анҳумо Расулуллоҳ соллаллоҳу алайҳи васалламнинг “Албатта, Одам болаларининг қалблари худди битта қалбдек Раҳмоннинг бармоқларидан икки бармоғи орасидадир. У зот уларни хоҳлаган тарафига ағдаради”, деганларини эшитдилар. Кейин Пайғамбар алайҳиссалом “Эй қалбларни бурувчи Аллоҳим, қалбларимизни Ўзингнинг тоатингга бургин”, деб дуо қилдилар.\nУшбу ҳадисда зикр этилган бармоқлар – ирода, куч – қувват маъносидадир.\nАввалги Гўзал хулқнинг мўмин ҳаётидаги аҳамияти\nКейинги “Оммавий маданият”нинг ёшлар онгига таъсири


Ла-лига - 2019-20 / 24-тур / 15.02.2020 20:00\nАнтуан Гризманн (33)\nСержи Роберто (39)\nАнхель Родригес (66)\n90+3' Ўйин якунланди. "Барселона" 3 очкони қўлга киритди\n93' Мата офсайдда қолди\n90' Вууууҳ! Месси жарима майдони ташқарисидан чап оёқда зарба берди. Тўп устун ёнидан ўтиб кетди\n89' Кенеди огоҳлантирилди. У Робертога нисбатан қўпол ўйнади\n85' Ансу Фати огоҳлантириш олди. Майдонни секин тарк этиб, вақтни чўзгани учун\n84' "Барселона"да сўнгги ўзгариш: Фати ўрнига Артуро Видаль туширилди\n84' Месси офсайдда қолди\n82' Фирпо огоҳлантириш олди. Тўпни атайлаб қўл билан ўйнагани учун\n80' "Хетафе" кетма-кет икки марта бурчак зарбасини амалга оширди. Зарбага аниқлик етишмади\n78' Ҳозир Пике жамоасини мураккаб вазиятда қутқарди\n77' Эҳ, Гризманн! Мессининг узатмасидан кейин ҳужумчи дарвозабон билан яккама-якка вазиятга чиқиб бориб, ўнг оёқда ноаниқ зарба йўллади\n75' "Барса"да ўзгариш: Артур ўрнига Иван Ракитич туширилди\n74' ВУУУУҲ! Гризманн, қандай қилиб? Фирпо чап қанотдан олдинга ўтди, жарима майдонига кирди ва Антуанга узатма берди. Франциялик футболчи 10 метрдан юқорига зарба бериб юборди\n72' ВУУУУҲ! "Хетафе" қанотда белгиланган жарима зарбасини амалга оширди. Тер Штеген жамоасини қутқармоқда!\n70' Вууууҳ! Мессининг узатмасидан кейин Фати жарима майдони бурчагидан кучли зарба йўллади. Дарвозабон тўпни майдон ташқарисига уриб юборди\n67' "Хетафе"да ўзгариш: Этебо ўрнига Амат Ндиайе туширилди\n66' ГООООООЛ! Анхель Родригес, 2:1! Чиройли гол. Ўнг қанотдан етказилган тўпни туширмасдан ҳужумчи 14 метрдан дарвозага жойлаб қўйди\n65' "Барса" бурчакдан тўпни ўйинга киритди. Меҳмонлар муаммога дуч келишмади\n61' Анхель офсайдда қолди\n59' Каталонияликлар хавфли ҳужум ташкил қилишди: Гризманнинг узатмасидан кейин жарима майдони ичида тўпни кўкраги билан Мессига қолдирди. Аммо Лео самарали зарба бера олмади\n56' Тўп асосан майдон марказида\n51' "Хетафе"да иккита ўзгариш: Молина ўрнига Анхель Родригес, Оливейра ўрнига Кенеди туширилди\n50' Арамбарри олис масофадан кучли зарба берди. Тўп юқоридан ўтиб кетди\n49' Умтити огоҳлантириш олди\n45+4' Биринчи бўлим якунланди. Ҳозирча "Барселона" - "Хетафе" - 2:0. Танаффус\n45+3' "Барселона" ижросида хавфли ҳужум! Дарвозабон маҳорат кўрсатди\n43' Месси 35 метрлардан жарима зарбасини тепадиёв. Тўп устун ва тўсин кесишган жойдан ўтиб кетди\n39' ГООООООЛ! Сержи Роберто, 2:0! "Барселона" ўзига хос қисқа паслар билан ҳужум ташкил қилди. Фирпо қанотдан етказган узатмани Роберто дарвозага жойлаб қўйди\n38' Ансу Фати бир футболчини алдаб рақиб жарима майдонига кирдию, аммо иккинчиси ундан тўпни олиб қўйди\n33' ГОООООЛ! Антуан Гризманн, 1:0! Мессининг ажойиб узатмасидан кейин франциялик футболчи дарвозабон билан яккама-якка вазиятга чиқиб кетди дарвозани забт этди\n30' Мессининг узатмасидан кейин Гризманн жарима майдонига ёриб кирди, дарвозабонни алдади, аммо тўп ён томонга кетиб қолгани учун дарвоза томон зарба бериш учун имкон бўлмади\n29' Мезбонлар қарши ҳужуга ўтишди. Гризманн шерикларини тўп билан таъминлай олмади\n26' Вууууууҳ! Кукурелья "Барса"ни жазолаши мумкин эди. Унинг 15 метрлардан йўллаган зарбасидан сўнг тўп устун ёнидан ўтиб кетди\n25' Аммо VAR вазиятни кўриб чиқди, ҳакамнинг ўзи видеокўрик ҳудудига бориб, вазиятни томоша қилди. Ньом тўпга эга чиқишдан олдин ўзини таъқиб қилаётган Умтитига қонунга хилоф равишда йиқитган экан\n23' ГООООЛ! "Хетафе" ҳисобни очмоқда! Бурчак зарбасидан кейин Молина бош билан зарба берди, тер Штеген қайтарди. Қайтган тўпни Аллан Ньом дарвозага жойлади!\n22' Эҳҳҳҳҳ, Хорхе Малина! "Барселона" футболчиларининг дарвозабон томон берган узатмаси натижасида Молина тер Штеген билан яккама-якка вазиятга чиқиб кетиб зарба берди, аммо тўп Умтитининг оёғидан майдонни тарк этди\n22' "Барса"да мажбурий ўзгариш рўй берди. Хорди Альба ўрнига Хуниор Фирпо туширилди\n19' "Хетафе" бош мураббийи Хофе Бордалас огоҳлантириш олди\n17' Альба жароҳат олди ва ўзини алмаштириш кераклигини айтди\n14' Дастлабки хавфли вазият! Бускетснинг майдон марказидан етказган узатмаси натижасида Месси тўпни рақиб жарима майдони чизиғи устида тўпни ўзига бўйсундирди ва тўпни дарвозабон устидан оширишга ҳаракат қилди. Сория тўпни эгаллаб олди\n12' Месси олис масофадан зарба йўллашга уринди, тўп ҳимоячиларга тегиб қайтди\n12' "Барса" ўйинга темп қўша бошлади\n10' Тўп илк марта меҳмонлар посбони Давид Сорияга етиб келди\n6' "Хетафе" кучли прессинг эвазига асосан рақиб жарима майдони атрофида ўйнамоқда.\n2' Мана роппа-роса 120 сония ортда қолди, аммо "Барселона" ҳали майдон марказидан рақиб томонга ўтганича йўқ\n1' Учрашув бошланди. Тўпни ўйинга Антуан Гризманн киритиб берди\n' Жамоалар майдонда саф тортишди. Жамоа сардорлари ва ҳакамлар ўртасида қуръа ташлаш жараёни бўлиб ўтмоқда\n' Ассалому алайкум, қадрли футбол мухлислари! Испания Ла лигасининг 24-тури доирасида «Барселона» ўз майдонида жадвалда 3-поғонани эгаллаб турган «Хетафе»ни қабул қилмоқда.


Олма отадаги ҳужум 'салафийлар'нинг ишими? - BBC News O'zbek\nОлма отадаги ҳужум 'салафийлар'нинг ишими?\nImage caption Олма ота Қозоғистоннинг молиявий маркази ва иккинчи йирик шаҳри бўлади\nҚозоғистон Миллий Хавфсизлик Қўмитаси раиси қўлга олинган икки гумондордан бирининг салафийлар оқими тарафдорларига алоқасибўлиши мумкинлигини айтган.\nВладимир Жумакановнинг бу сўзлари президент Нурсултон Назарбоев бошчилиги остида бўлиб ўтган хавфсизлик кенгаши йиғини чоғида янграган.\nАммо Миллий Хавфсизлик Қўмитасининг раиси бундан ортиқ тафсилотларга тўхталмаган.\nУ "Биз бу маълумотларни текшираяпмиз", - дейишгина билан кифояланган, холос.\nОлма отадаги ҳужум кеча душанба куни амалга оширилган.\nҲужумда Қозоғистоннинг иккинчи йирик шаҳри Олма отадаги полиция ва хавфсизлик идораси нишонга айланганди.\nҲодисада уч полиция зобити ва икки тинч фуқаро қурбон бўлган, саккиз киши турли тан жароҳатлари билан касалхонага ётқизилган.\nҚозоғистон Президенти Нурсултон Назарбоев ҳужумни "террорчилик амали", деб атаган.\nМамлакат Миллий Хавфсизлик Қўмитаси кеча душанба кунининг ўзида Олма отадаги ҳужум билан алоқадорликда икки кишини қўлга олган.\nҚўмита амалга оширган ҳибслари ортидан расман "аксилтеррор амалиётлари" якун топганини эълон қилган, террор таҳдидини ўта юқорисидан ўртачага туширганди.\nImage caption Ҳужумлар билан алоқадорликда икки киши ҳибсга олинган\nҚозоғистон Ички ишлар вазирлигининг билдиришича, биринчи гумондор куппа-кундуз куни Олма ота шаҳрида машина олиб қочиш ва полиция идорасига ҳужум қилиш чоғида бир тинч фуқарони ўлдиришда айбланмоқда.\nБунинг ортидан, бир полиция зобитининг умрига зомин бўлиб, унинг қурол-яроғларини қўлга киритишда гумон қилинмоқда.\nХабарларда полиция идорасига ҳужум чоғида яна бир одам ҳам қурбон бўлгани айтилганди.\nГумондор қўлга олинишидан аввал изидан тушган икки полиция зобитини ҳам отиб ўлдиришга муваффақ бўлган.\n"Дастлабки маълумотларга кўра, 27 ёшли биринчи гумондор бундан аввал ҳам судланган шахсдир".\n"Бундан ташқари, у ўтган дам олиш кунларида бир аёлни ўлдиришда ҳам гумон қилинаётган бўлган", - дея маълум қилган Қозоғистон Ички ишлар вазирлиги.\nВазир, ўз ўрнида, ҳодисада ўлдирилган бир аёлнинг Ўзбекистон фуқароси эканини аниқлаганликларини ҳам билдирган.\nАммо вазирлик иккинчи гумондор ҳақида жамоатчиликка маълумот беришга шошилмаётир.\nҚозоғистон Миллий Хавфсизлик Қўмитаси раисига кўра, "биринчи гумондор айнан ўғрилик ва қурол-яроққа ноқонуний эгалик айблари билан қамоқ жазосини ўтаётган пайтда "Салафий" оқими тарафдорлари билан алоқа қурган бўлиши мумкин".\nЎтган ой Қозоғистоннинг шимолий-ғарбий Оқтўбе шаҳри ҳам ҳалокатли отишмаларга саҳна бўлганди.\nАйни шу ҳужумлар ортидан шу пайтгача Қозоғистон "ўртача террор таҳдиди" остида қолаётганди.\n5 июнь куни бир неча шахс Оқтўбе шаҳридаги қурол-яроғ дўконлари ва ҳарбий қисмга ҳужум қилишган.\nОқибатда 5 тинч фуқаро, 3 ҳарбий ҳалок бўлганди.\nЎтказилган аксилтеррор амалиётлари натижасида ҳужумчилардан 13 нафари ўлдирилгани, 9 таси қўлга олингани хабар қилинганди.\nЯна бир неча киши қидирилаётгани айтилганди.\nОқтўбе ҳодисалари Қозоғистон мустақиллигидан кейинги энг қонли ҳужумлардан бири бўлганди.\nАммо шу пайтгача бу ҳужумлар учун масъулиятни бирор бир гуруҳ ўз зиммасига олиб чиқмаган.\nПрезидент Назарбоев Оқтўбедаги ҳужумларда "Салафий" жангариларни айблаганди.\nОқтўбе хавфсизлик идораси раҳбари Нурлан Кидирбаев эса, вилоятдаги "Салафий" оқими тарафдорларининг сони 1565 кишини ташкил этиши, шулардан 90 га яқини потенциал "жиҳодчи" ҳисобланишини билдирганди.\nҲаттоки, минтақадаги аксарият қўшни давлатлар билан қиёсланганда ҳам, Қозоғистон яқин-яқингача нисбатан тинч бўлиб келган.\nАммо Қозоғистоннинг ҳам асосий экспорт хом-ашёси бўлган нефть нархларининг кескин пастга тушиб кетиши, ижтимоий нотенгликлар ва қўшниси Россиядаги сўнгги иқтисодий бўҳрон аҳолининг муайян қатламлари орасида норозилик туйғуларини кучайтирмай қолмаган.\nЖанубий Олма ота шаҳри 1997 йилга қадар Қозоғистоннинг пойтахти бўлиб келган.\nСўнгра Қозоғистон пойтахти шимолий Остона шаҳрига кўчган.


Валентин кунини мусулмонлар нишонлайдими? - 14 Февраля 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Февраль » 14 » Валентин кунини мусулмонлар нишонлайдими?\nВалентин кунини мусулмонлар нишонлайдими?\nМусулмонларга Валентин кунини, бошқача ном билан айтганда «севги байрами»ни нишонлашга рухсат йўқ бўлиб, сабаби бу байрам номусулмон халқларнинг бидъатидир. Ислом динида фақат иккита байрам бўлиб, бу ўринда ҳеч қандай мустақил ҳукм ва шахсий фикр ортиқчадир. Аллоҳ айтади: «Биз ҳар бир умматга шариат берганмиз. Улар ўшанга амал қилгувчилардир. Бас, бу ишда ҳаргиз сен ила низо қилмасинлар. Роббингга даъват қил. Албатта, сен мустақийм ҳидоятдасан» (Ҳаж сураси, 67 оят).\nПайғамбаримиз Муҳаммад (соллалоҳу алайҳи васаллам) мусулмонларга кофирларнинг маросимлари ва одатларига тақлид қилишни тақиқлаганлар, чунки ташқи кўринишдан уларга ўхшашлик ўз ортидан уларга руҳан яқинликка сабаб бўлиб, мусулмонларни уларнинг хулқи ва ҳаракатларига рози бўлишига мажбурлайди. Ва, аксинча, улардан ташқи кўринишдан ажралиб туришлик Аллоҳга ишонувчилар учун улар билан руҳан яқинлашмаслик ва уларнинг ёмон ҳаракатларини олдини олишга ёрдам бериб, Аллоҳнинг қаҳрига дучор бўлишдан ва Аллоҳнинг марҳаматидан маҳрум бўлишдан асрайди. Абу Довуд ибн Умардан (розияллоҳу анҳумо) ривоят қилган ҳадисда Расулуллоҳ (с.а.в) айтдилар: «Ким ўзини бир қавмга ўхшатса, бас у ўшалардандир».\nШу билан бирга, Пайғамбар алайҳиссалом мусулмонлар орасида бошқа динларнинг издошлари, жумладан, яҳудий ва насронийларнинг издошлари пайдо бўлишидан огоҳлантирганлар. Имом Бухорий ва Муслим Абу Саид Худрийдан (р.а) ривоят қиладилар: Пайғамбаримиз Муҳаммад (с.а.в) айтадилар: «Сизлар ўзингиздан аввал яшаб ўтган халқларнинг турмуш тарзига қаричма-қарич, газма-газ эргашасизлар (риоя қиласизлар). Ҳатто калтакесакнинг инига кирсалар, сизлар ҳам кирасизлар» Саҳоблар сўрашди: «Ё Расулуллоҳ, (улар) яҳудий ва насронийларми?!». «Бўлмаса, кимлар?!» – деб жавоб бердилар.\nБошқа бир ҳадисда келтирилади. Набий алайҳиссалом айтадилар: «То умматим ўзидан олдинги қавмлар ушлаган нарсаларни қаричма-қарич ва газма-газ ушламагунича қиёмат бўлмайди», дедилар. Шунда: «Ё Расулуллоҳ, форс ва румга ўхшабми?» деб сўралди. «Ўшалардан бошқа ким ҳам бўларди?!» дедилар. Бу ҳадисни Бухорий Абу Ҳурайрадан (р.а.) ривоят қилган.\nАфсуски, бу башоратлар аллақачон ҳақиқатга айланди ва кофирлар томонидан мусулмон мамлакатларга кенг кўламда тарқатилмоқда. Мусулмонлар ичида шундай «мусулмонлар» ҳам бор бўлиб, улар ёт маросимлар, одатлар ва ҳатто ўз ҳаёт йўлларини кофирларга тақлид қилган ҳолда «байрамлар» ташкил қилиб, нишонламоқдалар. Сўнги вақтларда мусулмон ёшлар орасида ҳам бу «байрам» тарқатилаётганлиги боис Валентин кунини нишонлаш хавф-хатар туғдирмоқда.\nБу байрамнинг тарихи қадимги Римга бориб тақалади. Февраль ойининг ўрталарида римликлар, чўпонлар ва овчилар ҳомийси бўлмиш афсонавий худо Пан шарафига қурбонлик келтириб, Луперкалия фестивалини ўтказишган. Қурбонликка ит ва эчки келтирилгандан кейин мушаклари бақувват икки нафар ёшлар (қоидага биноан, улар таниқли оиладан бўлишган) қурбонликнинг қонини ўз баданларига суртган. Уларни қовуришдан олдин эчкининг терисини шилиб, ундан узун бўлаклар ҳосил қилишган. Маросимдан кейин яланғоч ёшлар эчки терисидан олиб, катта намойишни бошлаган. Намойишдагилар уларнинг йўлини кесиб ўтмоқчи бўлган барчани тери бўлаги билан савалашган. Ҳатто аёллар ҳам бу савалашлар бепуштликка даво бўлишига ва туғруқ жараёни осон ўтишига ишониб, ўзларини савалашларига атайин имкон яратиб беришган. Вақт ўтиши билан аёллар ҳам бутунлай кийимсиз (яланғоч) ҳолга келган.\nБошқа бир байрамона маросим хулосасига кўра, аёллар ўз исмларини ёзиб, уни буклаб қутига ташлаган ва хоҳловчилар улардан бирини олган. Шу тарзда байрам давомида баъзан келгуси йилга қадар у ўзи учун жуфт топган. Тарихчиларнинг тасдиқлашига ишонадиган бўлсак, бу одат милоддан аввалги V асрдаёқ мавжуд бўлган.\nЛуперкалия фестивали римликлар томонидан шунчалик қадрланганки, ҳатто насронийлик динини қабул қилганларидан сўнг ҳам бу фестивалдан воз кечишмаган. Бироқ бу одат фақатгина 469 йилда император Гелациус томонидан қонунийлаштирилиб, унга кўра 14 февраль авлиё Валентин куни дея эълон қилинган.\nНасронийлар томонидан «Севги байрами» деб номланадиган бу «байрам»га авлиё Валентин исми боғлиқлиги ҳақида турли афсоналар мавжуд.\nАфсоналардан бирига қараганда, император Клавдий II римлик аскарларга оила қуришни тақиқлаб қўяди. Унинг фикрича, оилавий мажбуриятлар уларни жанговар ҳолатлардан чалғитар эди. Императорнинг ҳукмига аскарлик ниқобидаги Валентин исмли руҳоний қаршилик қилади. Бундан хабар топган император уни зимистонга зиндонбанд этиб, ўлим жазосига ҳукм қилади.\nЗиндонда Валентин зиндон бошлиғининг қизини севиб қолади, лекин ўз сирини ошкор қилмайди. Чунки насронийликнинг қонунларига кўра, католик руҳонийлари ва монахлари турмуш қуришлари тақиқланади. Император унга жони эвазига насронийликдан воз кечиб, Рим худоларини тан олишни таклиф қилганда ҳам у ўз динига содиқ қолади. Валентин милодий 269 йилнинг 14 февралида Луперкалия байрами арафасида қатл қилинади. Кейинроқ католик черкови уни «авлиё» деб эълон қилади ва оддий халқ 14 феврални «севги байрами» сифатида нишонлашни бошлайди.\nДастлаб черков бу байрамнинг маросимларига қарши чиқади. Бунинг асосий сабаби байрам жамиятнинг руҳиятига салбий таъсир кўрсатади, деб ҳисобланган. Ҳатто, бу байрам руҳиятга таъсир этишлиги эътироф этилиб, бир қанча Европа мамлакатларида ҳам тақиқлаб қўйилади. Лекин кейинчалик XVIII-XIX асрларда севги иқтибослари ва севги хатларидаги шеърларга эга бўлган «Валентин китоби» пайдо бўлиши билан унутилган одат қайта тикланди.\nШундай қилиб, «Севги байрами» мажусийларнинг эътиқоди ва қадимий римликларнинг афсоналари билан узвий боғлиқ бўлиб, нафақат мусулмон шариатига ҳатто умумий маънога ҳам зидлигини кўришимиз мумкин.\nМажусийларнинг байрамини нишонлашни қабул қилиш, уларнинг энг жирканч ифодасига тўлақонли равишда розиликни англатади. Уларнинг баъзи бир расм-русумларини қабул қилиш куфрга розиликни билдиради. Шунинг учун мусулмонлар «севги байрами» деб аталмиш бу кунда бир-бирларини табриклашга, севги хатларини йўллашга кофирларга эргашишга рухсат йўқ. Янаям Аллоҳга аён.\nСардор Саидов тайёрлади\nКатегория: BAXS - TORTISHUV / FIKR MULOHAZA | Просмотров: 269 | | Теги: #uznews, #habarlar, #newsuz, #новости, #Yangiliklar, #ahborot, #Yangilik, #xabarlar, #news | Рейтинг: 0.0/0


ВАТАНГА ХИЗМАТ ДАВОМ ЭТАДИ\nҲаво ҳужумидан мудофаа қўшинлари ва Ҳарбий ҳаво кучлари қўмондонлигида конституциявий бурчини чин дилдан адо этган муддатли ҳарбий хизматчиларни тантанали тақдирлаш ҳамда уйига кузатиш маросими бўлиб ўтди.\nУнда сўз олган қўмондонлик офицерлари аскарларнинг бир йил давомида намунали хизмат ўтаганини таъкидлади.\n– Яна бир муҳим синовдан сабот билан ўтдингиз. Ҳаёт мактабида ўрганган билим, тажрибаларингиз бир умр сизларга асқотади, – дейди Ҳаво ҳужумидан мудофаа қўшинлари ва Ҳарбий ҳаво кучлари қўмондонининг тарбиявий ва мафкуравий ишлар бўйича ўринбосари подполковник Жаҳонгир Ҳаитов. – Ўйлаймизки, давлатимиз томонидан берилган имкониятлардан унумли фойдаланган ҳолда, қаерда бўлмасин она Ватанимизга садоқат билан хизмат қилишда давом этасиз.\nНамунали хизмат қилган, тест синовларидан муваффақиятли ўтган аскарларга ташаккурномалар ва ҳарбий қисм қўмондонлиги тавсияномалари тақдим этилди. Хушовоз хонандалар томонидан ижро этилган қўшиқлар барчани даврага чорлади.


Германиядаги шаҳарлардан бирида «донар-кабоб» номи тақиқланди - Daryo\n04:33, 01.11.2019 16400\nГерманиядаги шаҳарлардан бирида «донар-кабоб» номи тақиқланди\nГерманиянинг Веймар шаҳарчаси ҳокимлиги овқатланиш шохобчаларида Döner kebab (донар-кабоб) сўзини ишлатишни тақиқлади. Бунинг ўрнига немислар Drehspies in Fladenbrot, яъни «нон орасидаги грилда пишган гўшт» мазмунидаги сўзни айтишни таклиф қилган. Бу ҳақда «Известия» хабар берди.\nВеймар ҳокимлиги ушбу қарорни 20 йил аввал қабул қилинган ишлаб чиқаришга оид ҳужжат асосида чиқарган. Ҳокимлик ишлаб чиққан норматив ҳужжатда донарнинг бўлакларга ажратилган қўй ёки мол гўшти қиймасидан тайёрланиши белгилаб қўйилган. Шунингдек, ушбу маҳсулотларда гўшт миқдори 60 фоизни ташкил қилиши лозим. Бошқа масаллиқлар ҳам регламент билан белгилаб қўйилган: донар-кабобга фақат туз, зираворлар, тухум, пиёз, ёғ, сут ёки ёгурт қўшилиши мумкин. Бироқ шаҳарчадаги ҳамма озиқ-овқат шохобчалари ҳам ушбу қоидаларга бўйсунмайди.\nЭнди янги қарорга кўра Веймардаги барча шохобчалар «пешонаси»даги ёзувлардан ҳам «донар» сўзи олиб ташланади.\nДонар 1972 йилда Берлинда туркиялик Қодир Нурман томонидан ўйлаб топилган. У қурилишда ишловчи ишчиларнинг тезда тушлик қилишини таъминлаш мақсадида нон орасига пишган гўшт солиб овқатланаётганини кузатиб, тез тайёрланадиган нон орасидаги кабобни ихтиро қилган.\n20:11 Бугун 322\nРоссияда яратилган коронавирусга қарши иккинчи вакцина учун патент олинди\n20:05 Бугун 2767\n«Женоа» Элдор Шомуродов трансферини тасдиқлади. Элдорнинг А Серия клубидаги маоши маълум бўлди\n19:59 Бугун 1030\nJaguar ва Land Rover салони қайта ишланган чиқиндилардан тайёрланади\n19:44 Бугун 1933\nАбхазия ҳудудида бўлган 400 га яқин ўзбекистонликни октябрь ойида ватанга қайтариш режалаштирилмоқда\n19:35, 29.09.2020 109484\n18:43, 28.09.2020 105598\n22:28, 28.09.2020 103440\n09:52, 29.09.2020 88886


Қорақалпоғистонда бир неча саноат зоналари ташкил...\n09.03.2018 10:12 0 303\nҚорақалпоғистон Республикасида кичик саноат зоналарини ташкил этиш чора-тадбирлари тўғрисидаги Президент қарори қабул қилинди. Бу ҳақда Адлия вазирлигининг «Ҳуқуқий ахборот» каналида хабар берилди.\nҚарорга асосан, Амударё, Хўжайли, Чимбой, Қўнғирот, Беруний ва Тахиатош туманларида фойдаланилмаётган ишлаб чиқариш майдонлари ва бўш турган объектлар негизида кичик саноат зоналари ташкил этилади.\nШунингдек, давлат кўчмас мулкидан фойдаланиш учун ижара тўловининг «ноль» ставкаси белгиланади.\nКичик саноат зоналарида 2020 йилнинг 1 февралига қадар ер солиғи тўлашдан озод этилади.\nМазкур кичик зоналарда амалга ошириладиган инвестиция лойҳаларини молиялаштириш учун 75 миллион АҚШ доллари миқдорида кредит линиялари очилмоқда.


Кул булути Европа ҳаво ҳудудига таҳдид солмоқда\n19 октябр 2021, Тошкент вақти: 08:40\nИсландияда қайтадан фаоллаша бошлаган вулқондан отилиб чиққан кул булути яна Европа ҳаво ҳудудига тарқалмоқда.\nШимолий Ирландия ҳукумати Белфаст ва бир нечта шаҳардаги аэропортларда парвозлар номаълум муддатга тўхтатилишини эълон қилди.\nШимолий Ирландия ортидан Буюк Британияда ҳам бир қанча парвозлар кечиктирилиши ёки бекор қилиниши мумкин.\nЎтган ой ўрталарида ҳам вулқондан чиққан кулнинг тарқалиши оқибатида Европа ҳаво ҳудуди бир неча кунга ёпилди. Европанинг аксар давлатларида парвозларнинг қолдирилиши натижасида эса кўпгина авиакомпаниялар бир неча юз миллион доллар атрофида зарар кўрдилар.


Исломга интилган аёл. Муслима бўлган канадалик аёл ҳикояси - Hidoyat.uz\nАсосий саҳифа Мақолалар Исломга интилган аёл. Муслима бўлган канадалик аёл ҳикояси\nЧоп этилди Fevral 25, 2021 Исломга интилган аёл. Муслима бўлган канадалик аёл ҳикоясиda fikr bildirishni o'chirish\nКанадалик сурдолог ўқитувчи Исломни қабул қилгани, болаларга соддалаштирилган шаклда динни тушунишларига ёрдам бераётганини гапириб берди.\nЖенни Молендик консерватив насроний бўлган полиция ходими ва тиббиёт ҳамшираси оиласида туғилиб ўсди. Тилшунослик ва сурдология акультетида таҳсил олаётган қиз мусулмон тенгдошлари билан диний баҳсларда қатнаша бошлади ва тушунчалари бойиётётганини англади.\n“Саволларимга жавоб топдим, 2006 йилнинг 14 май куни эса Исломни қабул қилдим. Бу менинг ҳаётимдаги асосий қарор бўлди”, деди Женни Анадолу агентлигига берган интервьюсида.\n“Отам турли сайтлардан олинган Ислом ҳақида ҳар хил нарсаларни кўчириб, менга жўнатганлар. Улар менга нотўғри танлов қилганимни исботламоқчи бўлдилар. Улар хафа бўлганини тушунаман. Лекин улар Ислом нималигини билмас эдилар. Онам янада қўрқиб кетди. Улар менинг турмуш қуришимдан, болаларимни ҳеч қачон кўрмаслигидан, қандайдир ертўлада қулфланиб қолишимдан қўрқардилар”.


ТАЛВАСА СИНДРОМИ КЕЧИШИ, БИРИНЧИ ЁРДАМ.\nБолаларда талваса синдроми белгилари хуруж бошида пайдо бўлади: болани кўзлари ўйнаб «олма теришни бошлайди», нигохи маънисиз ва ташқи дунё билан боғлиқлиги йўқолади. Тоник фазада болалар бошини орқага ташлаши, жағларини юмиши, оёқларини узатиши, қўлларини бўғимларида букиб олиб тери қопламаларини оқариши кузатилади.\nБолаларда талваса синдромининг энг кўп учрайдиган тури фебрил талвасалар дейилиб, тана харорати 38,5 градусдан ортганда ривожланади. У асосан чақалоқлар ва 5 ёшгача бўлган 3-4% болаларда учрайди. Бунда бош мия пардаларини инфекцион яллиғланиши белгилари бўлмайди. Фебрил талвасаларнинг оқибати асоратсиз тугайди. Бунда айрим талваса холатларини эпилепсиядан фарқлаш лозим.\nЯнги туғилган чақалокларда талваса синдроми ўз вақтида туғилган болаларда - 1,4%, чала туғилганларда - 20% холатларда кузатилади. Уларда бу холат бошланиши чақалоқ кўзини ўйнаши, товушларга реакциясини йўқолиши билан бошланиб, кейинча қусиш, нафасни бузилиши, кўкариши кузатилиб, бу холат 20 дақиқагача давом этади.\nЧақалоқларда талваса синдромини кузатилса, унинг сабабини аниклаш (туғруқ травмалари, қон қуйилишлар, ирсий омил) учун тезлик билан текширувлардан ўтиш талаб этилади.\nТалвасаларда тез ёрдам\nТалвасаларда тез ёрдам исталган одам томонидан амалга оширилиши мумкин. Энг асосийси у талваса турини тўғри аниқлаши ва врачларгача қандай хажмда ёрдам кўрсата олишини билиши керак. Бемор организмига жиддий шикастлар етказмаслиги учун кўрсатиладиган тезкор ёрдам аниқ ва босқичма-босқич бўлиши керак.\nТалвасаларда тез ёрдам кўрсатиш катта ахамиятга эга! Тез ёрдамга бу патологияни даволашнинг биринчи босқичи сифатида қаралади. Акс холда беморда ўлим холатларини кузатиш хам мумкин бўлади.\nТасаввур қилинг Сизнинг танишингиз гаплашиб ўтириб бирданига ерга қулади. Унда талваса хуружининг барча белгилари кузатилаяпти, устига-устак ерга қулаб қўшимча шикаст (травма) хам олди. Шунинг учун бундай вазиятларда иложи борича тезлик билан харакат қилиш ва одамнинг йиқилишини олдини олиш керак.\nКейинги кўрсатиладиган ёрдамлар кетма-кетлиги қуйидагича:\n1. Тезлик билан «тез ёрдам» бригадасини чақириб, талваса хуружи бошлангани хақида хабар беринг.\n2. Беморга тоза хаво оқимини келишини таъминланг: кўйлаги тор бўлса ечиб, тугмаларини бўшатиб, ёкаларини қайтаринг.\n3. Бемор тилини тишлаб ва тишларини синдириб олмаслиги учун оғзига кичикроқ сочиқ ёки рўмолчасини буклаб тиқинг.\n4. Беморнинг бошини ёнбошга буринг, ёки иложи бўлса бутун танасини ёнбошлатинг. Бу беморнинг қусуқ массалари ташқарига чиқишини таъминлаб, нафас йўлларига тиқилиб қолиши ва бўғилишини олдини олади.\n5. Беморнинг ёнидан хуруж пайтида шикаст етказиши мумкин бўлган барча буюмлар олиб ташланади. Боши остига юмшоқроқ нарса топиб қўйилади.\n6. Агар боланинг хуружи олдидан кучли йиғи ва истерика кузатилиб, хуруж пайтида ранги оқариши, хушдан кетиши, юрак фаолиятини бузилиши белгилари кузатилса – нафас олишини тўхтаб қолмаслиги учун, юзига сув сепиш, нашатир спиртини хидлатиш, ёки қошиқни тоза мато билан ўраб боланинг тили ўзагига енги босиш керак. Болани тинчлантиришга ва чалғитишга харакат қилинг.\nТалваса синдромини даволаш.\nТалваса синдромини даволаш уни келтириб чиқарувчи омилни топишдан бошланади. Хуруж иситма ёки инфекцион касаллик хисобига ривожланган бўлса – асосий касаллик даволангач унинг белгилари ўзи ўтиб кетади.\nБиринчи ёрдам кўрсатилгач қуйидагилар буюрилади:\n1. Тинчлантирувчи препаратлар: Седуксен, Триоксазин, Андаксин.\n2. Кучли хуружларда вена ичига Дроперидол, Оксибутират натрий ва бошқалар.\n3. Тўлақонли озиқланиш ва дам олиш режимини белгилаш.\nАвгуст 26, 2017 12152 5 Рукн НЕВРОЛОГИЯ\nАвг 26, 2017 5628\nАвг 22, 2017 42224


Душанбеда Ислом тикланиш партияси офиси ёпиб қўйилди\n10:45 / 26.08.2015\nТожикистон иқтисодий суди қарорига кўра Ислом тикланиш партиясининг Душанбедаги офиси ёпиб қўйилди. Интерфакс агентлигига маълум бўлишича, бундай қарор қабул қилинишига сабаб сифатида мамлакатнинг энг йирик мухолиф бирлашмаси тузган олди-сотди шартномасининг ноқонунийлиги кўрсатилган.\nПартия фаолларининг фикрича, ҳукумат шу йўл билан 15 сентябрга мўлжалланган партия съездини тўхтатмоқчи. Съезд айнан шу офисда ўтказилиши режалаштираётган эди.\nБино партия томонидан “Тижорат” МЧЖдан 12 йил муқаддам сотиб олинган. Ушбу олди-сотдининг ноқонуний амалга оширилгани орадан шунча йиллар ўтгач судда кўриб чиқилиши ҳуқуқ ҳимоячиларини ташвишга солмоқда.\nТожикистон адвокатлар коллегияси раҳбари Бузургмеҳр Ёров суд қарорини ноқонуний деб ҳисоблашини таъкдилади.\n“Ҳеч ким мулкдорлик ҳуқуқи бекор қилинмагунига қадар бинодан фойдаланишни тақиқлаб қўя олмайди”, - деди Ёров.


11.01.2018 Чоп этиш учун\nИнсонларнинг табиатдан оқилона фойдаланмаганликлари оқибатида хавф остида қолаётган табиий худудлар, ўсимликлар ва ҳайвонот дунёсини сақлаб қолиш мақсадида қўриқхоналар ташкил этилади. Мамлакатлар биохилма-хиллигини сақлашда қўриқхона ва миллий боғлар катта аҳамиятга эга. Шу боис, 1997 йилда ёввойи табиатни муҳофаза қилиш маркази ва бутун дунё ёввойи табиат Фонди томонидан 11 январ қўриқхоналар ва миллий боғлар куни деб эълон қилинган. Шундан буён, жаҳонда ушбу сана “Миллий боғлар ва қўриқхоналар куни” сифатида кенг нишонланиб келинмоқда. Зеро, экологик барқарорликни таъминлаш, биологик хилма-хилликни сақлаш, атроф-муҳит мусаффолигига эришишда бундай объектларнинг алоҳида ўрни бор.\nШу боис мамлакатимизда табиий қўриқланадиган ҳудудларни янада кенгайтириш, уларда ноёб наботот ва ҳайвонот турларини кўпайтириш масаласига жиддий эътибор қаратилмоқда. Бунинг натижасида истиқлол йилларида миллий ва халқаро “Қизил китоб”га киритилган айрим турларни кўпайтиришга муваффақ бўлингани диққатга сазовордир.\nМамлакатимизда биохилма-хилликни сақлаб қолиш бўйича қабул қилинган Миллий стратегия ва Ҳаракат режасида муҳофаза этиладиган табиий ҳудудларга алоҳида эътибор қаратилиб, бу соҳадаги фаолиятни янада жонлантириш, унинг самарадорлигини оширишга оид қатор вазифалар ва узоқ йиллар давомида тўпланиб қолган муаммоларни ҳал этишга йўналтирилган чора-тадбирлар ишлаб чиқилган. Муҳофаза қилинадиган ҳудудларни ташкил этиш, қайта ташкил этиш ва бундай ҳудудларда фаолият юритишнинг иқтисодий механизмларини халқаро амалиётдан келиб чиққан ҳолда олиб бориш масаласи ана шундай вазифалардан биридир.\nҲар бир тирик организм, табиатнинг тарихан бетакрор, генетик жиҳатдан ягона, ўзига хос аҳамиятга эга бўлагидир. Биохилма-хиллик объектлари инсон ҳаётида қандай аҳамиятга эга эканлигидан қатъий назар, табиий жамоалар мувозанатини ва умуман табиий барқарорликни таъминлашда муҳим ўрин тутади. Нафақат республикамиз балки дунё миқёсида аҳоли сонининг ўсиши, унинг моддий ва маънавий эҳтиёжларининг ортиб бориши оқибатида табиий ресурларга нисбатан эҳтиёж ҳам ортиб бормоқда. Бу ҳолат тирик организмлар ва уларнинг яшаш муҳитларини вайрон бўлишига, ареалларини қисқаришига, айрим турларнинг бутунлай қирилиб кетишига олиб келмоқда. Маълумотлар, йилдан йилга ўсимлик ва ҳайвонот дунёсини муҳофаза қилиш соҳасидаги қонун нормаларининг бузилиш ҳолларининг ошишини, экологик ҳуқуқбузарликлар ва жиноятларнинг ўсишини кўрсатмоқда.\nЮқорида қайд этилганлар асосида айтиш мумкинки, тирик организмлар ва ландшафтларни сақлаб қолишда соҳага оид қонунчиликни янада такомиллаштириш, кенг жамоатчиликнинг атроф-муҳитни муҳофаза қилишдаги иштирокини таъминлаш айни вақтдаги долзарб вазифалардан саналади.\nРеспубликамизда биологик хилма-хилликнинг асосини ташкил этувчи ўсимлик ва ҳайвонот дунёси бетакрор ва ўзига хос. Маълумотларга кўра мамлакатимизда 15700 га яқин ҳайвон турлари учрайди. Шундан 15000 га яқини умуртқасиз яъни тубан ҳайвонлардир. Умуртқасиз ҳайвонлардан Ўзбекистон “Қизил китоби”га 78 тури киритилган, шундан 18 тури эндемик, 3 тури эса ТМҚХИ (Табиатни муҳофаза қилиш халқаро иттифоқи) қизил рўйхатига киритилган. Ўзбекистонда учровчи ҳайвон турларининг 677 таси юксак тузилишга эга бўлган умуртқали ҳайвонлар бўлиб, шундан, 106 тури Ўзбекистон “Қизил китоби”га киритилган. Жумладан, Ўзбекистон “Қизил китоби” балиқларнинг 18 тури (шундан 6 тури ТМҚХИ қизил рўйхатига), судралиб юрувчиларнинг 16 тури (2 тури ТМҚХИ қизил рўйхатига), қушларнинг 48 тури (23 тури ТМҚХИ қизил рўйхатига), сут эмизувчиларнинг 24 тури (17 тури ТМҚХИ қизил рўйхатига) киритилган. Қиёслаганда, 2009 йилги Ўзбекистон Қизил китобига жами 184 та ҳайвонлар киритилган бўлса, 1983 йилда уларнинг сони 63 та бўлган.\nҲайвонот дунёсини муҳофаза қилиш ва биохилма-хиллигини сақлаб қолишда уларни кўпайтириш муҳим аҳамиятга эга. 2012 йил 1 январь ҳолатига кўра Ўзбекистонда ёввойи ва декоратив ҳайвонларни кўпайтириш бўйича расмий рўйхатдан ўтган 30 та питомниклар фаолият юритган. Жумладан, “Зоокомплекс” МЧЖ тутқунликда тошбақа ва бошқа рептилияларни кўпайтириш ва тайёрлаш билан шуғулланса, Бирлашган Араб Амирлиги билан ҳамкорликда йўрға тувалоқни кўпайтиришга мўлжалланган питомник Бухоро ва Навоий вилоятларида фаолият юритмоқда.\nРеспубликамизда айни вақтда 4500 ўсимлик турлари учраши тўғрисида маълумотлар бор. Шундан 9% эндемиклардир. Ўзбекистон “Қизил китоби”га 324 тур ўсимликлар киритилган (1984 йилда уларнинг сони 163 та бўлган). Флора таркибида учровчи турларнинг 700 таси эфир сақловчи, 100 таси замонавий тиббиётда, 1500 таси халқ табобатида фойдаланувчи турлардан ташкил топган. Ўсимлик дунёсидан тиббиёт ва бошқа мақсадларда фойдаланишда бир қанча давлат ва хусусий тадбиркорлик субъектлари томонидан ўсимликларни етиштириш йўлга қўйилган.\nЮқорида қайд этилган бой фауна ва флора турларини муҳофаза қилишда муҳофаза қилинадиган ҳудудлар асосий ўрин эгаллайди. Расмий маълумотларга кўра, Ўзбекистонда 1995 йилгача муҳофаза қилинадаган ҳудудларнинг майдони республика умумий майдонининг 2% ни ташкил этган. Юқорида қайд этилган Миллий стратегия ва Ҳаракатлар режасида қўйилган асосий вазифалардан бири ушбу майдонни яна камида 5 баробарга кўпайтириш яъни, 10% га етказишдир.\nЎзбекистонда айни вақтда 8 та давлат қўриқхоналари (Чотқол, Зомин, Нурота, Ҳисор, Китоб, Сурхон, Зарафшон, Қизилқум), 2 та миллий табиат боғлари (Угом-Чотқол миллий табиат боғи, Зомин миллий табиат боғи), 1 та давлат биосфера резервати (Қуйи-Амударё давлат биосфера резервати), 12 та буюртмахона, 7 та давлат табиат ёдгорликлари ва ҳайвонларни кўпайтиришга мўлжалланган 3 та табиий питомниклар (“Жайрон” Экомаркази ҳамда Бухоро ва Навоий вилоятларида жойлашган 2 та МЧЖ йўрға-тувалоқ парваришлаш питомниги) мавжуд. Уларнинг умумий майдони эса 9,1 миллион гектардан ошди.\nМутахассисларнинг таъкидлашича, табиатда турларнинг ривожи бамисоли занжирдек бир бири билан чамбарчас боғланган бўлиб, улар ўзаро яхлит экотизимни ташкил этади. Ҳатто бир гиёҳнинг йўқолиши ҳам яшил оламнинг мувозанати бузилишига олиб келади. Аммо шунга қарамай, табиат неъматларига бўлган нооқилона муносабат айрим турларнинг тобора камайиши, қолаверса, бутунлай йўқолиб кетишига сабаб бўлмоқда. Айни пайтда дунё бўйича 16 минг 928 тур йўқолиб кетиш хавфи остида эканлиги, айниқса, ачинарлидир. Бу флора ва фаунанинг табиий кўпаядиган ҳудудлари тобора қисқариб бораётгани, ноқонуний овнинг камаймаётгани билан изоҳланмоқдаки, шу жиҳатлар соҳа мутахассислари зиммасидаги масъулиятни янада кучайтиришни талаб қилади.\nШуни айтиш жоизки, биологик хилма-хилликни сақлаб қолишда муҳофаза этиладиган ҳудудларда кўплаб ижобий ишлар амалга оширилмоқда. Бу албатта, биологик ресурсларни муҳофаза қилиш, улардан оқилона фойдаланиш, қайта тиклаш, маҳсулдорлигини оширишга хизмат қилади.\nқилиш масалалари қўмитаси аъзоси\nКўришлар сони: 6059


Samsung тақдим этиб улгурмаган ўта арзон смартфон аллақачон хусусият ва нархлари билан дўконга чиқди! - Terabayt.Uz\nSamsung тақдим этиб улгурмаган ўта арзон смартфон аллақачон хусусият ва нархлари билан дўконга чиқди!\nЖанубий кореялик гигантнинг бақувват батарея ва кучли Qualcomm чипли Galaxy M42 5G смартфони яқиндагина Geekbench сервисида қўлга тушган эди. Бундан ташқари, ушбу бенчмаркда янгича Galaxy S20 FE модели ҳам текшириб кўрилган – гарчи Snapdragon 865 процессорига эга бўлса-да, унинг жамланмасида 5G-модем йўқ!\nЎҚИНГ: Samsung смартфон бозорида Apple’ни четга суриб қўйди\n5 апрель куни Samsung ўта арзон нарх тоифасига мансуб яна битта – Galaxy F02s смартфонини расман намойиш қилади. Расмий анонсга бир неча кун қолганида, бу қурилма Amazon интернет-дўконининг Ҳиндистон бўлинмасида пайдо бўлди.\nЭълон қилинган суратларга кўра, Galaxy F02s диагоналига 6,5 дюймлик HD+ дисплей билан жиҳозланган. Унинг томчисимон кемтигига эса 5 мегапикселлик селфи-камера ўрнатилган.\nСмартфоннинг бош камераси учталик: 13 мегапикселлик асосий модул + кенг бурчакли объективга эга 2 мегапикселлик сенсор + саҳна чуқурлигин аниқловчи 2 мегапикселлик датчик.\nЎҚИНГ: Иккита версияда Samsung Galaxy A52 чиқди – нарх ва хусусиятлари\nGalaxy F02s моделининг мақтангулик жиҳатларидан бири – 5000 мА/соатлик аккумуляторидир. Смартфоннинг аппарат таъминоти асосини Qualcomm Snapdragon 450 процессори ташкил этади. Самарадорликни таъминлашда унга 3 ёки 4 гигабайтлик тезкор хотира кўмакдош бўлади.\nSamsung бу маҳсулотини 32 ва 64 гигабайтлик доимий хотирали вариантларда таклиф этади. Шунингдек, унга нақ бир терабайтгача ҳажмдаги microSD форматли хотира картаси қўйиш мумкин.\nКомпаниянинг аксарият арзон смартфонлари қатори, Galaxy F02s ҳам Ҳиндистонда намойиш этилиб, илк бор шу мамлакатда сотувга чиқади. Унинг 3/32 гигабайтлиги учун 9000 рупий (тахминан 123 АҚШ доллари), 4/64 гигабайтлиги учун эса 10000 рупий (тахминан 136 доллар) миқдорида нарх белгиланган.\n#Samsung #Smartfon #Android смартфон #нархлар #смартфонлар #Samsung Galaxy F02s


Элни-элга боғлаган “Бир макон, бир йўл” … — Ni hao | 你好\nМаруса ҲОСИЛОВА . 22.11.2018 17.09.2019 . 995\nХитой нафақат саноати, техникаси ривожланган, қурилиш ва архитектурасининг ноёб ва бетакрорлиги билан донг таратган, балки илм-фан, санъат, маданият соҳасидаги улкан ютуқлари билан ҳам дунё мамлакатларини ҳайратга солиб келаётган давлат сифатида маълум ва машҳурдир.\nБуни мазкур давлатга бир ҳафталик сафаримизнинг атиги бир неча соатларини ўтказган Гуланъюй оролига саёҳатда кўрган мўъжизалар мисолида эътироф этиш мумкин. Афсонага ўхшайдиган бетакрор гулларга, ноёб дарахтларга барканган бу масканга қиёс тополмадик. Бу оролда яшовчи халқ унча кўп эмас, аммо келиб-кетувчиларнинг сон-саноғи йўқ. Бу ички туризмнинг ривожланганлигидан далолатдир. Бу орол транспорт воситаларининг шовқинидан ва зарарли исларидан холи бўлган мусаффо макон. Оролга ошиқаётган сув лайнерларининг кети узилмайди. Бу эса одамларнинг бу оролга интилиши жуда баландлигидан далолат бериб турибди. Ҳатто келин-куёвлар ҳам шу оролга келиб бахтиёр лаҳзаларини суратларда муҳрлаши ўзига хос анъанага айланган. Худди бахт ўлкасига ўхшайди бу орол.\nОролдаги яна бир хазина билан танишдик. Мусиқа санъатига ҳурмат бобида ҳам Хитойнинг ўзига хос тажрибаси борлигига гувоҳ бўлдик. Оролнинг энг юқори қисмидаги саройда жойлашган дунёдаги энг ноёб Пианино музейидан жой олган мусиқа асбобларининг турли аср, турли йиллар, турли даврлардан буён сақланиб келаётгани ҳақидаги маълумотлар билан танишар эканмиз, уларнинг ярқираган ҳолатда худди янгидек сақланаётганлигига ҳавасимиз келди. Оёқ билан чалинадиган ярим автомат фортопьянолар ҳам музейдан жой олганлиги, мусиқа тарихининг ўтмиши узунлигини кўрсатиб турибди. Ҳар бирининг ўзига хос оҳанги, ўзига хос жаранги борлиги мусиқа оламининг сеҳрини яна бир карра ҳис этишга ёрдам берди. Мусиқа асбобларининг худди санъат асари сингари авайлаб, асраб келинаётганлиги бу музейга кирган миллатидан қатъий назар миллионлаб кишиларнинг қалбини ажиб ҳисларга, ширин хотираларга тўлдириши аниқ.\nЯна бир жиҳат Хитой цивилизацияси дунёдаги қадимий цивилизация бешиги деб бежизга таърифланмайди. Тилида 80 мингта белги бор. Университетни тугатган ҳар бир хитойлик ўртача 5 минг иероглифни билади. Регионал диалект бир-биридан фарқ қилади. Уларни ягона иероглифик ёзув бирлаштиради. Ўз тилини ниҳоятда севадиган халқ. Жуда кўпчилиги Америка, Англия ва Европа давлатларидаги нуфузли олий ўқув юртларида таҳсил олган бўлсада, зарурат бўлмаса, ўз тилидан бошқа тилда гаплашмайди.\nБу давлат қадимий анъаналарни ўз ҳолича, ҳеч қандай бўёқларсиз, таъмирларсиз сақлаб қолишга эришганлиги билан ҳам диққатга сазовор. Ҳатто қадимда бадавлат хитойликлар яшаган эски ҳовлиларда ҳам тарихий ва миллий руҳ борлиги кишини ҳайратга солади. Худдики музейга айланган дейсиз. Кўришга қизиқувчиларнинг қадами узилмайди. Ана шундай мўъжаз ҳовлилардан бирида бўлдик. Кичик театр ҳовлиси. Сув устида кичкина саҳна ўрнатилган. Сабаби билан қизиқдик. Бизга таржимонлик қилаётган гид саҳнанинг сув устида бўлиши сирини овозни тиниқлаштириб, яхши етказиб беришида эканлигида деб изоҳ берди.\nХитойга сафаримиз чоғида бизни ҳайратга солган яна бир илм ва маърифат даргоҳи, Чин мамлакатидаги энг катта дорилфунунлардан бири- Сямэнь университети бўлди. 88 та факультет ва 40 000 нафар талабаси бор бу олий таълим даргоҳига 1921 йилда бизнесмен-эмигрант Чэнь Цзягэн томонидан ўз маблағлари ҳисобидан асос солинган. Бир вақтлар молиявий қийинчиликларга дуч келган чоғида ўз уйларини сотиб, олий таълим даргоҳини сақлаб қолган ажойиб ватанпарвар инсон билан хитойликлар фахрланади. Унинг ҳайкали бугун университет ҳовлисида виқор билан турибди. Ана шу ватанпарварлик талабаларга ҳам ўтганлигини университетни битириб кетган собиқ талабалар ўз ҳисобларидан янги корпус қуриб берганлиги билан изоҳлаш мумкин. Дорилфунунда талабалар учун барча шароитлар яратилган. Университет ҳовлиси кичик бир шаҳарчага ўхшайди. Бир-биридан маҳобатли ва кўркам ўқув корпуслари, тарихдан сўзлагувчи музей, кутубхоналар. Биргина стадионнинг ўзи худди халқаро мусобақалар ўтказишга мўлжалланган стадионлардан қолишмайди. Боғлар, ноёб гуллар, ажиб кўл. Ҳаммаси худди афсонага ўхшайди.\nБу ердаги экологик муҳитни жаннатмонанд деб таърифласак арзийди. Феникс “Хумо”дарахтининг сеҳрли хислати ҳам бизни лол қолдирди. Чунки бу дарахт ҳар ўқув йилида икки марта 1-семестр тугаганда бир бор ва 2-семестр тугаганда иккинчи марта гуллайди экан. Табиат мўъжизаси.\nСафаримиз чоғида Хитойлик ёшларга ҳам эътибор бердик. Уларнинг билимли, тиришқоқ ва юксак маънавият соҳиби эканлигига гувоҳ бўлдик. Ёшларнинг одоби-ахлоқи, ғурури баланд, иродаси кучли. Кўча-куйда беўхшов кийинган ёки ўзини енгил-елпи тутган, очиғини айтганда, ҳатто қўл ушлашиб юрган ёшларнида учратмадик. Ахлоқ нормалари жуда кучли.\nПресс-турдаги ижодий сафар Хитойнинг хорижий мамлакатлар билан дўстлик ассоциацияси фаолияти билан танишиш ила якунланди. Бу ташкилот Хитой халқи билан бошқа мамлакатлар халқлари ўртасидаги дўстлик алоқаларини мустаҳкамлашга хизмат қиладиган умуммиллий дипломатик ташкилотлардан бири. Жаҳондаги 157 давлатдаги 500 дан ортиқ жамоат ташкилотлари билан дўстона алоқалар ўрнатишга эришган мазкур ташкилот маъмуриятига, бизга сафар давомида ҳамроҳлик ва таржимонлик қилган ташкилотнинг Европа ва Марказий Осиё давлатлари бўйича департаменти масъул ходими Денис ( Цай Юньчжэ) га, Хитойнинг Ўзбекистондаги элчихонасига ва Ўзбекистонда фаолият юритаётган Журналистларни қайта тайёрлаш марказига самимий миннатдорлигимизни билдирамиз. Президентимиз томонидан илгари сурилган ғояларнинг амалдаги ижроси сифатида барча соҳаларда жаҳон тажрибасини ўрганиш, хориж мамлакатлари билан тажриба алмашиш журналистларга ҳам ижодий юксаклик, илҳом бағишлаши шубҳасиз.\nТош маданияти боғи, Чой музейига ташриф, махсус чой маросими, тантанали қабуллар, ҳайратга сазовор аттракцион ўйинлари, император аёлга кўзгулик қилган тарихий катта тош ойна, маҳобатли кўприклардаги гул чаманлари, яшил тоғлар, бетакрор қиёси йўқ гуллар, шовуллаб турган денгиз тўлқинлари, тезюрар поездлар, ўзига хос авиалайнерлар, латофатли стюардессалар, беш юлдузли меҳмонхоналарнинг самимий ва меҳмондўст ходимлари, Хитой халқи учун энг қимматли нондек азиз- гуруч, денгиз ўтларидан тайёрланган антиқа таомлар…, энг муҳими, очиқ чеҳрали, меҳнаткаш, оламшумул ихтироларнинг ижодкори бўлган Хитой халқи, ҳамма-ҳаммаси Хитой билан Ўзбекистон ўртасидаги дўстликни ёдга солиб туради, ҳеч қачон унутилмайди…\nАввалги мақола | 上一篇文章 Тошкент Пекиндан нималарни ўрганиши мумкин?\nКейинги мақола | 下一篇文章 Хитой матбуоти тараққиётининг сири нимада?


Ахборот маҳсулотининг ёшга оид таснифлари қандай аниқланади? | Qalampir.uz\nАхборот маҳсулотининг ёшга оид таснифлари қандай аниқланади?\nЖамият\t30 Октябрь 2019 10:42 1266\nФарзанд тарбияси масъулият ва жавобгарликни талаб этади. Сўнгги пайтларда турли веб-сайтларда зўравонликка, қотилликка, ўз жонига қасд қилишга, қўпорувчиликка, фаҳшга, турли оқимларга даъват қилувчи, шунингдек, қадриятларимизга мутлақо ёт ғояларни сингдиришга қаратилган ахборотлар учраб турибди. Бунинг олдини олишни эса кечиктириб бўлмайди.\nахборот ёш таснифи аккредитация\n“Википедия”га ўзбек спортчилари ҳақида маълумотлар киритилади ОТМларидаги айрим йўналиш ва мутахассисликларга қабул тўхтатилади\n21 Январь 17:25 33814\n20 Январь 21:40 29497\n20 Январь 11:55 26484\n21 Январь 18:27 18053\n22 Январь 12:20 16840


Facebook фойдаланувчиларининг янгиликлар тасмасини назорат қилишидаги эркинликлар кенгайтирилди\n11:31 / 10.07.2015\nFacebook ижтимоий тармоғи фойдаланувчилар учун ўзларининг янгиликлар тасмасини бошқариш учун созламалар қаторини кенгайтирди. Бу ҳақда компаниянинг расмий блогида хабар қолдирилган.\nМанбада ёзилишича, эндиликда фойдаланувчилар қайси янгилик ўзининг тасмасида биринчи бўлиб кўринишини танлаш имкониятига эга бўлишади. See first хизмати орқали эса дўстларнинг қизиқарлироқларини танлаш мумкин бўлади.\nШунингдек, фейсбук фойдаланувчиларга ёқмаган постлар ёзувчи саҳифаларга обуна бўлишни рад қилиши ва кейинчалик қизиқарли туюлган, илгари рад қилинган саҳифаларни ўз тасмасида қайта тиклаш имкониятига эга бўлишади. Қолаверса, фойдаланувчиларнинг қизиқишига қараб алоҳида шу соҳага оид маслаҳатлар, таклифлар берувчи кичик қатор яратилади.\nМазкур ўзгариш iOS операцион тизими учун 9 июль кунидан амал қилса, Android учун мазкур ўзгариш бир неча ҳафта ичида юкланади.


Тошкент шаҳрида QR-кодли туристик йўл кўрсаткичлари ўрнатилмоқда. У нега керак? - Халқ сўзи\nТошкент шаҳрида QR-кодли туристик йўл кўрсаткичлари ўрнатилмоқда. У нега керак?\n15:12 06 Август 2019 Жамият\nМаълумки, шу йил 5 январда “Ўзбекистон Республикасида туризмни жадал ривожлантиришга оид қўшимча чора-тадбирлар тўғрисида”ги Фармони қабул қилинди. Унда соҳани илғор IT-технологиялар, инновациялар асосида кенг равнақ топтириш, хорижлик сайёҳларга қатор енгилликлар яратиш бўйича ҳам қатор устувор йўналишлар белгилаб берилди. Электрон виза тизими, мамлакат аэропортларида “Очиқ осмон” режимини жорий этиш, республика транспорт тизимининг ягона электрон порталини яратиш шулар жумласидандир.\nБу борада Тошкент шаҳар Туризмни ривожлантириш департаменти томонидан қатор ишлар қилиняпти, деб хабар берди Туризмни ривожлантириш давлат қўмитаси матбуот хизмати. Хусусан, шу кунларда пойтахтнинг Яккасарой туманидаги Усмон Носир ҳамда Бобур қўчалари кесишувида жойлашган Яккасарой савдо маркази чорраҳаси, шунингдек Жанубий темирйўл вокзалига кириш ҳудудига туристик йўл кўрсаткичлари ўрнатиш ишлари бошлаб юборилди. Бу ўз навбатида хорижий ва маҳаллий сайёҳларга қатор қулайликлар яратади.\nЗеро, замонавий стандартлар асосида ишлаб чиқилган мазкур инновацион туристик йўл кўрсаткичлари махсус QR-кодига ҳам эгадир. Бу эса смартфон, планшет ёки бошқа замонавий мобиль қурилмадаги “Google maps” иловаси ёрдамида кўзланган манзилни қаерда эканлигини тезда топиш ва у ерга осон етиб олиш имконини беради.\nТаъкидлаш жоизки, мазкур лойиҳаларнинг давомийлигини таъминлаш мақсадида шаҳарнинг бошқа туманларидаги туристлар кўп ташриф буюрадиган ҳамда аҳоли гавжум жойларга инновацион туристик йўл кўрсаткичларини ўрнатиш ишлари давом эттирилади.


Ангор эчкиси — эчкининг қимматли сержун зоти ҳисобланади — ekolog\nАнгор эчкиси — эчкининг қимматли сержун зоти ҳисобланади. У 1936 йилда АҚШнинг Техас ва Нью-Мексика штатларидан Наманган вилояти, Поп туманига келтирилиши натижасида Ўзбекистонда Ангор эчкилигига асос солинган.\n1962 йилда Ангор эчкисини жайдари эчкилар билан чатиштириб сержун эчки зоти яратилган. Ангор эчкиси Ўзбекистонда, асосан Наманган, Андижон вилоятларида боқилади. Наманганда бир пайтлар бундай эчкиларни юз минглаб суруви бўлган.\nВилоят ҳокими Хайрулло Бозоров Попда Ангор эчкичилигини қайта жонлантириш борасида катта ташаббусни бошлаб берди.\nЭчкичилик соҳасини янада ривожлантириш мақсадида Туркиядан 10 минг бош ангор эчкиларини олиб келиш бўйича топшириқ берилди. Яқин кунлар ичида бу эчки подалари Попнинг кенг яйловлари, қиру тоғларини эгаллайди. “Халқ банки”нинг бу борада Асадбек Чоркесар” фермер хўжалигини етарли кредит маблағлари билан таъминлаши ҳамда аҳоли хонадонларида эчкиликни йўлга қўйиш борасида ҳар томонлама кўмак бериши белгилаб қўйилди.\nАнгор эчкисининг асл ватани Туркманистоннинг ғарби ҳисобланади. Туркманларнинг бир қисми 13-асрда бу ердан Кичик Осиёга кўчиб борган ва натижада ҳозирги Туркиянинг Ангора (Анқара) вилояти Ангор эчкисини урчитиш марказига айланган. Бу зотнинг Ангор эчкиси деб аталиши ҳам шундан келиб чиққан. 19–асрдан эътиборан АҚШ, Африкадаги айрим мамлакатлар, Австралияда боқилади. Ангор эчкисининг жуни майин, оқ, товланувчан, ғоят эгилувчан ва пишиқ (узунлиги 18 — 25 см). Такалари ўрта ҳисобда 50 — 55 кг келади, йилига 5 — 7 кг жун беради, урғочилари 32 — 36 кг га боради, 3,1 кг жун беради. 65 — 70% тоза жун чиқади. Ҳар юз бош Ангор эчкисидан йилига 105 улоқ олинади. Соғин эчкидан 70 — 100 кг сут соғиб олиш мумкин, ёғлик даражаси 4,2 — 4,4% фоизни ташкил этади.\nАйни пайтда ушбу фермер хўжалиги томонидан амалга оширилаётган жунни қайта ишлаш лойиҳаси доирасида хориждан зотдор эчкилар келтирилиб, эчки жунини қайта ишлаш ҳисобига хозирги кунда пайпоқ, турли кўринишдаги рўмоллар, камзул, шарфлар ишлаб чиқарилмоқда.\nЎтмишда гукираб, бугун унутилган қайси соҳаларни қайта жонлантириш лозим деб ўйлайсиз?\nМуаллиф: Анвар Икромов


ЎЗБЕКИСТОН РЕСПУБЛИКАСИ ОЛИЙ СУДИАНТИҚА ФИРИБГАРЛИК ЁХУД СОХТА ФОЛБИН ҚИЛМИШИ from\nАНТИҚА ФИРИБГАРЛИК ЁХУД СОХТА ФОЛБИН ҚИЛМИШИ\nСамарқандлик Маҳлиё Жонузоқова (исм-шарифлар ўзгартирилган) синглиси Сурайё билан олдиндан ўзаро жиноий тил бириктириб, Миср давлатида яшовчи Шаҳноза ўаниевани чув туширди. Қуйида ушбу фирибгарлик жинояти тафсилотлари баён этилади.\nФолбинликни касб қилиб олган Сурайё содда ва ишонувчан, иродаси суст одамларни сеҳр-жоду сингари ирим-сиримларга ишонтириш орқали чув тушириб келарди. Кунлардан бирида у вақтинча Мисрда яшаб турган Шаҳноза билан танишиб қолади. Шундан сўнг улар ўртасидаги муносабатлар қуюқлашиб, Шаҳноза Сурайёни Мисрда ишлашга таклиф қилади.\nЎтган йилнинг март ойида Мисрга борган Сурайё Ш. Ғаниеванинг уйида яшай бошлайди. «Ўрганган кўнгил ўртасак қўймас» деганларидек, Сурайё бу ерда ҳам фолбинлик билан шуғулланади. Энг қизиғи, унинг тузоғига Шаҳноза ҳам илинади.\nГап шундаки, бу пайтда Сурайё Шаҳноза ҳақида анча маълумотларни билиб олган эди. Айниқса, оилали эркакнинг иккинчи хотини бўлиб яшаётган Шаҳнозанинг ўта кўнгилчан ва ишонувчанлиги Сурайё учун айни муддао эди.\n— Ҳаётингиз анча таҳликали опажон, — дейди у бир куни Шаҳнозага қўрқув ва ташвиш оҳангида кўзларини ола-кула қилиб. — Кундошингиз сизни ўлдириш учун жуда кучли сеҳр-жоду қилган. Агар бу балони қайтармасангиз, тез орада ўласиз…\nТабиийки, бу гапдан Шаҳнозанинг ҳуши бошидан учади ва Сурайёдан энди нима қилиши лозимлигини сўрайди.\n— Сизга қилинган сеҳр-жодунинг кучини кесишга фақат Тиловмурод исмли домланинг кучи етади, — дейди Сурайё бамайлихотир. — Сиз харажатидан қочмасангиз бўлди…\nАслида бу Сурайёнинг олдиндан режалаштирган найранги бўлиб, Тиловмурод исмли домлани унинг ўзи ўйлаб топган эди. Сурайё ўзи йўқ Тиловмурод номидан иш кўриб, Шаҳнозани чув туширишни кўзлаган эди, холос.\nВаҳимали гапларни эшитгач, Шаҳноза сеҳр-жодудан халос бўлишга рози бўлади. Шундан сўнг Сурайё опаси Маҳлиёга қўнғироқ қилиб, унинг номига жўнатиладиган пул эвазига Шаҳнозани сеҳр-жодудан халос этишни илтимос қилади. Опа-сингилнинг олдиндан тил бириктирганидан бехабар Ш. Ғаниева М. Жонузоқованинг номига пул жўнатади. Орадан уч-тўрт кун ўтгач, Шаҳнозага Маҳлиёнинг Телеgrам мессенджери орқали Тиловмурод домла номидан хат боради. Хатда сеҳр-жодуни йўқотиш учун бутун илмини ишга солаётгани ва бу тезда самара бериши ёзилган эди.\nАслида бу хатни Сурайёнинг ўзи ёзиб, опасига жўнатган эди. Ўз навбатида, Маҳлиё уни Тиловмурод домланинг номидан Ш. Ғаниевага юборганди. Хатни ўқигач, соддадил Шаҳноза Маҳлиёдан ҳам, Тиловмурод домладан ҳам, уйида яшаб, холис ёрдам кўрсатаётган Сурайёдан ҳам жуда миннатдор бўлади.\nАммо фирибгар опа-сингиллар бу билан кифояланишмайди. Сурайё опасига икки-уч бош қўйнинг расмини тушириб, телеграммдан Шаҳнозага ташлаб беришни буюради. Шаҳноза бунинг сабабини сўраганида, гўёки ана шу қўйларни бозордан сотиб олиб, Шаҳнозанинг ишлари юришиб кетиши учун қурбонлик қилгани, гўштини бева-бечораларга тарқатганини маълум қилади. Бундан хурсанд бўлган Шаҳноза Маҳлиёга яна пул жўнатади. Ишнинг силлиқ кечаётгани Сурайёни янада илҳомлантиради.\n— Энди яна бир иш қиласиз, — дейди телефондан опасига. — Бу гал бўрининг териси билан тишларини топишингиз керак.\nМаҳлиё суриштира-суриштира бўри терисини топади ва уни 150 АҚШ долларига сотиб олади. Маҳаллий лўлилар Маҳлиёга бўрининг тиши ва суягини ҳам топиб беришади. У уларни қабристонга олиб бориб кўмади ва бу жараённи видеотасвирга олиб, Ш. Ғаниевага жўнатади. Шаҳноза ушбу маросим учун М. Жонузоқовага бир минг уч юз АҚШ долларини жўнатиб юборади.\nШу тариқа опа-сингиллар олдиндан ўзаро жиноий тил бириктириб, ўтган йилнинг 12 апрелидан 23 май кунига қадар Ш.ўаниевага тегишли 2 минг 350 АҚШ доллари миқдоридаги маблағни фирибгарлик йўли билан қўлга киритган. Хайриятки, бундан ўз вақтида хабар топган Шаҳноза ўаниеванинг қариндошлари унга фирибгарларга қонуний чора кўриш учун ҳуқуқни муҳофаза қилувчи идорага мурожаат этишни маслаҳат беришади.\nШундан сўнг фирибгар опа-сингилларга нисбатан жиноят иши очилди.\nСурайё Жонузоқова хорижда бўлганлиги сабабли жиноят ишининг унга тегишли қисми ажратилиб, алоҳида иш юритувига олинди.\nЯқинда жиноят ишлари бўйича Самарқанд шаҳар судида ушбу жинояти иши кўриб чиқилди. Суд М. Жонузоқовани амалдаги Жиноят кодексининг 168-моддаси (фирибгарлик) 2-қисми «б» бандига асосан айбдор деб топди.\nШ. Ғаниевага етказилган моддий зарар қоплангани ва унинг судланувчига нисбатан даъвоси йўқлиги инобатга олиниб, М. Жонузоқовага муайян муддатга ахлоқ тузатиш ишлари жазосини тайинлади.\nАлдаш ва фирибгарлик йўли билан бировнинг пулини ўзлаштирмоқчи бўлган опа-сингиллар қаттиқ адашишди. Зеро, бировнинг ҳақи ҳеч қачон бошқага буюрмаган.\nСамарқанд шаҳар суди судьяси,


Варроқ ярим оролида капиталистик давлатнинг ҳақиқий башараси кўринди - | Hizb-Uzbekiston.info\nHome›МАТБУОТ БАЁНОТИ›Варроқ ярим оролида капиталистик давлатнинг ҳақиқий башараси кўринди\nВарроқ ярим оролида капиталистик давлатнинг ҳақиқий башараси кўринди\nВарроқ ярим оролида солиқ йиғишдан бошқасини билмайдиган капиталистик давлатнинг ҳақиқий башараси кўринди\nЭй Кинона аҳли бундай давлатни қулатинг\nВарроқ ярим ороли, ундан бошқа ярим ороллар, энг оддий турмуш қулайликлари ҳам бўлмаган минтақалар, қолаверса Кинонанинг барча шаҳару қишлоқлари фойдадан бошқасини билмайдиган бу режимнинг ҳақиқий башарасини кўрсатмоқда. Чунки бу режимга Мисрнинг оддий аҳолиси аҳамиятсиздир ва у бошқарув (ғамхўрлик қилиш) тушунчаси ҳақида ҳеч қандай тасаввурга ҳам эга эмас.\nЯрим орол атрофида бўлаётган кураш ва унинг аҳолиси тажовузкорлиги ҳақидаги ҳақиқатдан қатъий назар ҳоким ёки давлат ҳар қандай ҳолатда ҳам одамларни уйлари, ерлари ва иш жойларидан чиқармаслиги лозим эди. Чунки одамлар шу ишларни амалга ошириши шарт бўлган давлат йўқлигида ўз ишларини бошқариш учун уларга эришишган.\nЭй Кинона аҳли! Ҳокимларингиз сизга энг паст бошқарув даражасини ҳам тақдим қилмади. Улар сизларни ухлатди. Бошқарувни алдаш ва авраш қуроли сифатида ишлатишди, у орқали чўнтагингиздаги тўплаган бойлигингизни ҳам тортиб олишди. Яшашингиз ҳақида айтадиган бўлсак, учма-уч қилиб кун кечирмоқдасиз. Улар сизнинг устингизга ноқонуний ва мажбурий тарзда ўрнатилди. Шунингдек улар Ислом билан бошқармагани туфайли уларга итоат қилманг, балки уларни қулатиб, сизни ҳақ билан бошқарадиган Пайғамбарлик минҳожи асосидаги Халифаликни тикланг.\nДавлатнинг фуқароларига нисбатан қилиши вожиб бўлган вазифаси шундан иборатки, фуқароларнинг дини, ранги, миллати ва тоифаси қандай бўлишидан қатъий назар, уларни озиқ-овқат, кийим-кечак ва бошпана билан таъминлаши ва шу нарсаларни етарли даражада етказиб бериши лозим. Жамиятни эса энг юқори даражадаги хавфсизлик, таълим ва сиҳат саломатлик билан таъминлаши лозим. Бунда уларнинг бой ёки камбағал, мусулмон ёки ғайримусулмон бўлишининг фарқи йўқ. Бу давлат шахс ва жамият сифатида ўз фуқароларига нисбатан қилиши керак бўлган ишлардир. Бирор киши Миср камбағал деб айтишга ҳаққи йўқ, чунки Миср шунчалик кўп ер ости ва усти бойликларига эгаки, бу нарса уни агар мабдаий давлатга ёки Пайғамбарлик минҳожи асосидаги Халифалик давлатига айланса, минтақада энг буюк давлатга айлантиради.\nБугун Миср ва оламда ҳукм сураётган капитализмда бошқарув тушунчаси мавжуд эмас. Унинг ўрнига манфаат ва йиғиб олиш тушунчаси асосий тушунчага айланган. Ер юзида Пайғамбарлик минҳожи асосидаги Халифалик давлати тикланмас экан, бутун олам капитализмдан азоб чекаверади ва унинг оловида ёнади. Ҳизб ут-Таҳрир сизларни ўша давлатни тиклашга чақиради ва сизга унинг татбиққа тайёр давлат лойиҳасини ҳавола этади. Кинона қўшинидаги холис кишилар эса байъат ва нусратга шошадилар, қуролларини тўғри тарафга қаратадилар. Натижада ҳокимларни қулатиб, Миср, Уммат, олам, қушлар, тошлар, дарахтларни Халифалик давлатидан насибадор қиладилар. Эй Аллоҳим бизларга ўша кунни яқин қилгин ва ўша давлат қўшинидан қилгин.\n«Эй мўминлар, Аллоҳ ва Унинг пайғамбари сизларни абадий ҳаёт берадиган нарсага (яъни, динга) даъват қилар экан, уни қабул қилинглар» [Анфол 24]\nМисрдаги матбуот бўлими\nАдрес: Жало кўчаси 31 – Қоҳира\nТелефон: 01015119857 – 0227738076\nОзодлик ва Ўзгариш кучлари билан ўтиш даври Ҳарбий Кенгаши ўртасидаги суякни синдириш кураши\nБиродаримиз Дониёрбекдан келган мактуб


Нурсултон Назарбоев ўз партияси ғалабасини халқ ғалабаси деб атади\n10:09 / 21.03.2016\nҚозоғистон президенти Нурсултон Назарбоев 20 мартда мамлакатда бўлиб ўтган парламент сайловларидан кейин ўзи бошчилик қиладиган “Нур Отан” партияси сайловолди штабидаги тарафдорларига мурожаат қилди, деб хабар бермоқда Tengrinews нашри.\n“Дастлабки маълумотларга кўра, сайловчиларнинг аксарияти “Нур Отан” партиясига ишонч билдирди – бу бутун халқнинг ғалабаси”, деб айтди Назарбоев.\nНазарбоевнинг айтишича, мамлакат аҳолиси шу ишончи билан партия олиб бораётган йўналиш, дастур ва ислоҳотларни яна бир бор қўллаб-қувватлади. Президент сайловларда овоз берган барчага миннатдорчилик билдирди.\nНазарбоев бошқа партиялар томонидан айтилган таклифлар етакчи партия томонидан инобатга олинишини таъкидлади.\nЭкзит-пол маълумотларига кўра, “Нур Отан” 82 фоиз овоз тўплади. Ундан кейинги ўринларда деярли бир хил овоз тўплаган “Ак жўл” партияси ва Коммунистик партия келмоқда: партиялар 7,20 фоиздан овоз тўплашган.


Самарқандда тадбиркорликни янада ривожлантириш истиқболлари сенаторлар иштирокида муҳокама этилди - zarnews.uz\nСамарқандда тадбиркорликни янада ривожлантириш истиқболлари сенаторлар иштирокида муҳокама этилди\n7 сентябрь куни халқ депутатлари Самарқанд вилояти Кенгашининг навбатдаги сессияси бўлиб ўтди.\nКенгаш раиси, Самарқанд вилояти ҳокими Э.Турдимов бошқарган йиғилиш видеоконференцалоқа шаклида ўтказилди.\nСессияда Ўзбекистон Республикаси Олий Мажлиси Сенати аъзолари, маҳаллий кенгашлар депутатлари, давлат ҳокимияти ва бошқаруви идоралари, нодавлат-нотижорат ташкилотлари, тадбиркорлик субъектлари вакиллари ҳамда оммавий ахборот воситалари ходимлари иштирок этди.\nМажлисда парламент ишчи гуруҳи томонидан вилоятда тадбиркорликни ривожлантириш борасида олиб борилаётган ишлар ҳолатини ўрганиш натижалари, кичик бизнес ва хусусий тадбиркорликни янада ривожлантиришнинг долзарб масалалари муҳокама қилинди.\nЎзбекистон Республикаси Олий Мажлиси Сенати Раиси Т.Норбоева мамлакатимизда Президентимиз томонидан тадбиркорликни ривожлантиришга алоҳида эътибор қаратилаётгани, соҳа субъектлари учун кенг имконият ва имтиёзлар берилаётганини таъкидлади.\n– Кейинги уч йилда тадбиркорликни ривожлантиришнинг норматив-ҳуқуқий базаси мустаҳкамланиб, ушбу соҳа вакилларини ҳар томонлама қўллаб-қувватлаш мақсадида давлатимиз раҳбарининг 50 дан ортиқ фармон ва қарорлари қабул қилинди, – деди Т.Норбоева. – Соҳа ривожига тўсиқ бўлувчи кўплаб омиллар бартараф этилди. Тадбиркорлик фаолиятига асоссиз аралашиш ва текширишларга чек қўйилди. Ҳудудларда тадбиркорлар мурожаатларини қабул қилиш, ҳал этишга кўмаклашадиган Бош вазир қабулхоналари ва Тадбиркорлик фаолиятини ривожлантиришни қўллаб-қувватлаш давлат жамғармаси ташкил этилди. “Ҳар бир оила – тадбиркор”, “Ёшлар – келажагимиз” дастурлари асосида аҳолига имтиёзли кредит маблағлари ажратиш йўлга қўйилди. Бу каби саъй-ҳаракатлар туфайли жорий йилнинг ўзида мамлакатимизда тадбиркорлик субъектлари сони 60 мингтага кўпайиб, жами 325 мингдан ортиқни ташкил этмоқда. Шу билан бирга ҳали соҳада ечимини кутаётган масалалар, тадбиркорларнинг самарали ишлашига халақит бераётган муаммолар ҳам йўқ эмас. Шунинг учун Олий Мажлис Сенати жойларга чиқиб, ушбу йўналишдаги ишларни ўрганиб, ўрганиш натижалари маҳаллий кенгашларда муҳокама этилмоқда.\nШундан сўнг, Олий Мажлис Сенатининг Самарқанд вилоятида кичик бизнес ва хусусий тадбиркорликни янада ривожлантиришнинг долзарб масалаларини ўрганиш бўйича ишчи гуруҳ раҳбари, Сенатнинг фан, таълим, маданият ва спорт масалалари бўйича қўмитаси раиси З.Низомхўжаев ўрганиш якунлари бўйича ахборот берди.\nМаърузада таъкидланишича, бугунги кунда вилоятда 50 минг 800 га яқин кичик бизнес ва хусусий тадбиркорлик субъектлари мавжуд. Уларнинг 21 минг 370 таси юридик шахс мақомига эга бўлса, 29 минг 400 дан ортиғини якка тартибдаги тадбиркорлар ташкил этади.\nВилоятда 2019-2020 йилларда янги ташкил этилган тадбиркорлик субъектлари сонини камида икки баробарга ошириш белгиланган. Жумладан, жорий йил якунига қадар 10 минг 100 та янги тадбиркорлик субъектлари ташкил этиш режалаштирилган бўлиб, йилнинг ўтган даврида 5955 та янги тадбиркорлик субъекти фаолият бошлаган.\nҲозирги кунда иш билан банд бўлган аҳолининг асосий қисми, яъни 85 минг 240 нафари айнан кичик бизнес субъектларида меҳнат қилиб келмоқда. Биргина жорий йилнинг ўтган олти ойи давомида кичик бизнес субеъктлари томонидан 9 минг 851 та янги иш ўринлари яратилган.\nЖорий йилнинг 1 август ҳолатига барча йўналишлар бўйича тижорат банклари томонидан 4 триллион 103 миллиард сўм, жумладан кичик бизнес субъектларига 2 триллион 903 миллиард сўм кредит маблағлари ажратилган.\nВилоятда 2019–2020 йилларга мўлжалланган ҳудудий инвестиция дастури доирасида жами 14,4 триллион сўмлик 982 та лойиҳа амалга оширилиши белгиланган бўлиб, ҳозирда 812 та лойиҳа бўйича тижорат банклари ва лойиҳа ташаббускорларининг 4,7 триллион сўмлик маблағи ўзлаштирилган. Бугунги кунда 487 та лойиҳа ишга тушиб, 8 мингга яқин янги иш ўрни яратилган.\n2019-2021 йилларда вилоятда саноат йўналишида 10 триллион 754 миллиард сўмга тенг бўлган 207 та лойиҳа амалга оширилиши режалаштирилган. Жумладан, 1 триллион 349 миллиард сўмлик 21 та лойиҳа “Ургут” эркин иқтисодий зонаси ҳудудида, 277,2 миллиард сўмлик 21 та лойиҳа вилоятдаги кичик саноат зоналари ҳудудида жойлаштирилиши кўзда тутилган.\nТадбиркорликни ривожлантириш, ишбилармонлик муҳитини янада яхшилаш мақсадида тегишли дастурлар доирасида жисмоний ва юридик шахсларга жами 411,2 миллиард сўм миқдорида имтиёзли банк кредитлари ажратилди.\nХусусан, “Ҳар бир оила – тадбиркор” дастури доирасида 344,7 миллиард сўм, фермер, деҳқон ва томорқа ер эгаларини қўллаб-қувватлаш жамғармасидан 4,7 миллиард сўм, ҳунармандчиликни ривожлантиришга 22,1 миллиард сўм, бандликка кўмаклашиш жамғармасидан 5,4 миллиард сўм ва “Ёшлар - келажагимиз” дастури доирасида 23,7 миллиард сўм миқдорида имтиёзли кредитлар ажратилди.\nВилоятнинг экспорт салоҳиятини ошириш кўп жиҳатдан эркин иқтисодий ва кичик саноат зоналари фаолиятига ҳам боғлиқ. Бугунги кунда вилоятдаги “Ургут” эркин иқтисодий зонасида 58 инвестор томонидан умумий қиймати 226 миллион АҚШ долларига тенг 65 та лойиҳани амалга ошириш устида иш олиб борилмоқда. Мазкур лойиҳалар тўлиқ ишга туширилиши ҳисобига 4423 та янги иш ўринлари яратилиши, 347,6 миллион долларлик маҳсулот ишлаб чиқарилиши ва 44 миллион долларлик экспорт амалга оширилиши белгиланган.\nАйни пайтда вилоятнинг 14 ҳудудида 115,8 гектар ер майдонида 19 та кичик саноат зонаси ташкил этилган. Уларда инвестиция миқдори 67,1 миллион АҚШ долларига тенг 96 та лойиҳа амалга оширилмоқда. Ҳозиргача 32 та лойиҳа ишга туширилиб, 742 та янги иш ўрни яратилди.\nСессияда тадбиркорлик йўналишига масъул вазирлик ва тузилмаларнинг ҳудудлардаги бошқарма ва бўлимлари ҳудуд манфаатларини республика даражасида илгари суришга етарлича эътибор қаратмаётганлиги алоҳида таъкидланди. Улар аксарият ҳолларда кунлик масалалар, жумладан, ҳисобот ва жадваллар тўлдириш билан оввора бўлиб, мавжуд тизимли муаммоларни бартараф этиш бўйича амалий таклиф ва ташаббуслар кўрсатмаётганлиги танқид остига олинди.\nШунингдек, бу борада маҳаллий кенгашлар депутатлари ҳам фаол бўлиши, ўз фаолиятида тадбиркорларни қўллаб-қувватлашга алоҳида эътибор қаратиши, уларнинг муаммолари асосида тегишли тузилмаларга қатъий депутатлик сўровлари билан чиқиши, кичик бизнес ривожига тўсиқ бўлаётган ҳар қандай муаммо ва аниқланган қонунбузилиши ҳолатларига нисбатан биринчилардан бўлиб муносабат билдиришлари зарурлиги таъкидланди.\nСессияда камчиликларни бартараф этиш юзасидан вилоят ташкилотларини жалб қилган ҳолда вазирлик ва идоралар билан ҳамкорликда амалга ошириладиган аниқ чораларни белгилаш ҳамда уларнинг ўз вақтида ижро этилиши юзасидан қатъий назорат ўрнатиш зарурлиги қайд этилди. Хусусан, масъул тузилмаларни жалб қилган ҳолда фаолияти тўхтаб қолган тадбиркорлик субъектларининг аниқ рўйхатини шакллантириб, келгусида улар ишини қайта йўлга қўйиш ёки қонунчиликда белгиланган тартибда тугатиш бўйича чора-тадбирларни амалга ошириш зарурлиги айтиб ўтилди.\nМажлис давомида тадбиркорлар ўзларини ўйлантираётган масалалар юзасидан мутасаддиларга мурожаат қилиб, жавоб олди. Бир қатор таклиф ва тавсиялар билдирилди.\nСессияда муҳокама этилган масала юзасидан халқ депутатлари Самарқанд вилоят Кенгашининг қарори қабул қилинди.